ועדת הפנים ואיכות הסביבה, כנסת 17, פרוטוקול מספר 76, 2006-12-18 10:30

גאלב מג'אדלה: בוקר טוב לכולם.

גאלב מג'אדלה: אנחנו הזמנו חברי ועד שכונת שמואל הנביא ואחרים, לפי בקשת חבר הכנסת מר בניזרי, מכובדי.

גאלב מג'אדלה: אני רואה שחברת המתנ"סים מיוצגת, העירייה מיוצגת.

גאלב מג'אדלה: אנחנו, לשאלה המקדימה – בבקשה, לפני שנתחיל את הדיון, חבר הכנסת אזולאי – מה עושים כשראש עיר לא בא לדיון שהוא הוזמן אליו?

דוד אזולאי: אדוני היושב ראש, אני רוצה להגיד לך: היה לי ניסיון כשראש עיר לא בא.

דוד אזולאי: זה גם כן היה ראש עיריית ירושלים – יפה, את זוכרת מי זה היה?

גאלב מג'אדלה: ראש הממשלה?

דוד אזולאי: כן.

דוד אזולאי: הוא גם כן לא רצה לבוא, ואני אגיד לך מה עשינו: החלטנו לקיים את הישיבה אצלו בלשכה.

דוד אזולאי: אנחנו החלטנו שוועדת הפנים רוצה להתארח, לבוא לעיריית ירושלים, וקיימנו דיון בלשכה שלו.

דוד אזולאי: כולם זוכרים את זה.

גאלב מג'אדלה: הוא גם יכול לא להיות.

דוד אזולאי: לא, לא.

דוד אזולאי: הוא היה.

דוד אזולאי: הוא היה, תתפלא לשמוע, והוא כיבד אותנו.

דוד אזולאי: אני חושב שנלך על הרעיון הזה .

דוד אזולאי: נלך ללשכה שלו.

יעקב מרגי: במקרה דנן לא מגיע לו הכבוד הזה.

דוד אזולאי: אני לא רואה בזה כבוד.

דוד אזולאי: אני רוצה פתרונות לאותן בעיות שעולות על השולחן הזה, וזאת הדרך.

גאלב מג'אדלה: תודה רבה על העצה.

דוד אזולאי: ופתרון שני, שאני נותן בדרך כלל, פשוט מאד: תשמע, אנחנו יודעים.

דוד אזולאי: לוקח הרבה זמן לפעמים, אבל בסוף הוא צריך את הוועדה פה ושם.

דוד אזולאי: אנחנו נדע לטפל בהתאם.

דוד אזולאי: זה הכל.

דוד אזולאי: אלה שני הכלים שיש ברשותנו וצריך להשתמש בהם.

גאלב מג'אדלה: תודה רבה.

גאלב מג'אדלה: אני מניח שמר שרעבי מקשיב לדבריך, בוודאי מר צ'רניחובסקי.

גאלב מג'אדלה: עכשיו, ברשותכם, אנחנו נתחיל את הדיון.

גאלב מג'אדלה: מר שרעבי יכול להגיד לנו למה כבוד ראש העיר לא מגיע?

יוסי שרעבי: אנחנו עכשיו נמצאים ערב סגירת התקציב של העירייה, יש מרתון של דיונים ברגע זה, ממשלת ישראל לא - - - עם עיריית ירושלים עכשיו, מסיבות שלה.

שלמה בניזרי: אה.

שלמה בניזרי: ברגע זה הוא בדיון תקציבי?

יוסי שרעבי: הוא בדיון תקציבי.

שלמה בניזרי: אנחנו דווקא קיבלנו לפני כמה דקות מהעירייה ידיעה שהוא בכלל בסיור.

יוסי שרעבי: לא.

יוסי שרעבי: הוא לא היה בסיור, עכשיו הוא חזר לדיון תקציבי.

יוסי שרעבי: הוא היה באירוע שהוא חנך לילדים מאוכלוסייה עם צרכים מיוחדים.

יוסי שרעבי: הוא פתח אירוע לילדים עם צרכים מיוחדים, וחזר לדיון תקציבי.

גאלב מג'אדלה: מר עמדי גם היה?

יוסי שרעבי: מר עמדי?

יוסי שרעבי: אני לא יודע.

דוד אזולאי: כמה סגנים יש לראש העיר?

יוסי שרעבי: אני מניח שאתם יודעים יותר טוב ממני.

דוד אזולאי: לא, אני לא יודע.

דוד אזולאי: לכן אני שואל.

שלמה בניזרי: תגיד לי, חצי שעה הוא לא יכול לבוא הנה?

יוסי שרעבי: אני חושב שאני לא הכתובת.

שלמה בניזרי: אז בשביל מה לך להסתבך עם זה?

יוסי שרעבי: לראש העיר יש את השיקולים שלו, אבל אני יכול להגיד לכם שהוא שלח את הבן אדם שעוסק בעניין הזה ביום יום, וזה עבדכם הנאמן, אני חושב שאני יכול לתת את התשובות.

גאלב מג'אדלה: אני רוצה, קודם כל, להודיע שאני מקבל את דעתו של חבר הכנסת אזולאי.

גאלב מג'אדלה: אני מקווה שלא תזדקקו לנו, בתור ועדת פנים והגנת הסביבה.

גאלב מג'אדלה: אבל אם תזדקקו לנו, כפי שאמר מכובדי, חבר הכנסת אזולאי, אנחנו נדע לתת לכם את השירות הטוב ביותר.

דוד אזולאי: אותו שירות שאנחנו מקבלים מהם.

יעקב מרגי: לא, במקרה הזה צריך לתת יותר טוב.

יעקב מרגי: לפי אותן אמות מידה, יותר טוב.

קריאה: אותו שירות שגם התושבים מקבלים מהם.

גאלב מג'אדלה: תראה, אני יודע כמה ראש עיר עסוק.

גאלב מג'אדלה: אני יודע כמה יש על הכתפיים שלו.

גאלב מג'אדלה: אני רק יודע שראש עיר אם מוזמן לוועדה בכנסת, פעם לא מגיע, פעם שנייה כן מגיע, בשלישית לא מגיע, ברביעית לא מגיע, בחמישית מגיע – אני עוד לא זכיתי לראות את כבודו בוועדת הפנים והגנת הסביבה של הכנסת, למרות שהוא הוזמן מספר פעמים.

גאלב מג'אדלה: יחד עם זאת, אנחנו בהחלט נותנים את הכבוד הראוי לכל מי שמגיע, כי מי שמגיע לא צריך לסבול בגלל שראש העיר לא בסדר.

גאלב מג'אדלה: אז זכינו בנוכחות מר עמדי בדיון הקודם, והוא זכה, נדמה לי, לכבוד הראוי.

גאלב מג'אדלה: נכון, מר גפני?

גאלב מג'אדלה: לא טעיתי.

משה גפני: לא טעית.

גאלב מג'אדלה: אנחנו בהצעה לסדר של מר בניזרי בנושא המתנ"סים, במקרה הספציפי שכונות שמואל הנביא, רמות וגבעת שאול בירושלים.

גאלב מג'אדלה: הדיון היה כאן לפני הרבה זמן, עוד בקדנציה הקודמת.

גאלב מג'אדלה: אתם התחייבתם לפעול בהקדם, לענות לדרישה ולעשות את הכל כדי שהדברים יהיו על מי מנוחות, יסתדרו ויבואו על מקומם, ואני רואה שהדברים לא זזו.

משה גפני: אגב, מי המופקד על המחלקה הזאת מבין הסגנים של ראש העיר?

שלמה בניזרי: שמחיוב.

יוסי שרעבי: יגאל עמדי.

משה גפני: ומה התפקיד של שמחיוב?

יוסי שרעבי: הוא סגן ראש העיר ומטפל - - -

משה גפני: לא קשור לנושא הזה?

יוסי שרעבי: לא.

שלמה בניזרי: מה זאת אומרת?

שלמה בניזרי: הוא היה פה בפעם שעברה ודיבר בשם כל – בחיים לא שמעתי על עמדי.

משה גפני: אדוני היושב ראש, אני פניתי ללשכת ראש העיר – אני עוד לא דיברתי אתו, אני תכף אדבר אתו.

משה גפני: - - -

גאלב מג'אדלה: יש לך איזה קשרים מיוחדים?

משה גפני: לא, לא מיוחדים.

משה גפני: אותו דבר כמו עם כל ראש עיר.

משה גפני: ויש לי קשרים טובים עם הרבה ראשי ערים.

יעקב מרגי: לפעמים אני מנסה להשיג את ראש עיריית ירושלים, לוקח לו איזה שבוע וחצי להיזכר שחיפשתי אותו.

גאלב מג'אדלה: אם זה נכון מה שמר שרעבי אומר, שהמופקד על תיק המתנ"סים זה מר עמדי, אז אני מתפלא.

גאלב מג'אדלה: בדיון הקודם, לא היה על מתנ"סים, מר עמדי הגיע.

גאלב מג'אדלה: עכשיו, בדיון על מתנ"סים, מר עמדי לא מגיע.

צביקה צ'רניחובסקי: מה היה הדיון הקודם?

משה גפני: אדוני היושב ראש, אם תרשה לי רק משפט אחד, לפני שהוא מתחיל, מבחינת הנושא הטכני שהופך להיות מהותי.

משה גפני: היתה לנו בוועדה כל השנים בעיה עם עיריית ירושלים.

משה גפני: לא יודע למה, אבל זאת עובדה.

משה גפני: גם כשאולמרט היה ראש העיר.

משה גפני: היתה פה בעיה.

גאלב מג'אדלה: זאת אומרת, כשהיה לכם חילוני, היתה לכם בעיה.

גאלב מג'אדלה: כשיש עכשיו חרדי, יש בעיה.

גאלב מג'אדלה: אולי נבחר איזה ראש עיר - - -

משה גפני: ערבי.

גאלב מג'אדלה: ערבי.

יעקב מרגי: אם היית ממתין הייתי אומר לך את זה.

יעקב מרגי: המכה של החרדי יותר כואבת.

גאלב מג'אדלה: אני יכול להתחייב לכם שכשהוא יוזמן הוא יבוא.

גאלב מג'אדלה: תלוי מי יהיה יושב ראש הוועדה.

משה גפני: על כל פנים, התקשרתי לשם, ואמרתי – ובאמת מבחינתי זה נראה לא בסדר, מכיוון שהנושא הוא מאד חשוב ומאד משמעותי – ואמרו לי – אני תכף אדבר אתו עצמו.

משה גפני: הוא באמת יושב עכשיו על התקציב, אבל הוא קודם היה בחנוכת גן או מעון, ואמרו לי שביקשו משמחיוב לבוא, אבל הוא לא יכול בגלל שהוא יושב ראש ועדת הכספים, ביקשו מאטיאס ואטיאס בחו"ל, דיברתי עם אורי מכלב, אז אליו לא הגיעו ואת עמדי עוד לא תפסתי.

משה גפני: על כל פנים, אני מקבל את ההצעה של חבר הכנסת אזולאי - - -

גאלב מג'אדלה: אחרי שעשית את כל מה שעשית, אני רוצה להודות לך בשמי ובשם צוות הוועדה, על המאמצים שעשית.

משה גפני: לא, לא.

משה גפני: לא עשיתי מאמצים בכלל.

משה גפני: דיברתי בטלפון וזה לא על חשבוני.

משה גפני: ממש לא עשיתי מאמצים.

משה גפני: אני רק אומר לך: אני חושב שצריך לקבל את ההצעה הזאת.

משה גפני: ירושלים היא ירושלים ויש עלינו חובה.

משה גפני: אם הוא לא מגיע לפה, אנחנו צריכים להגיע לשם, ולהגיד לו את הדברים כמות שהם, כיוון שהנושאים הם נושאים קריטיים.

משה גפני: יש בזה מכלול של דברים שיש להם גם השלכות מדיניות.

משה גפני: ירושלים זה לא נושא מוניציפלי בלבד.

שרה מרום שלו: ואם הוא לא ירצה לקבל אותנו מה יהיה?

משה גפני: אם הוא לא ירצה לקבל אז אני אטפל בעניין.

משה גפני: מתחייב.

משה גפני: הוא יקבל.

דוד אזולאי: אני לא מאמין.

דוד אזולאי: יהודי שקרא בפרשת השבוע על הכנסת אורחים.

משה גפני: זה לא רק הכנסת אורחים.

משה גפני: אני יכול לתת הרצאה לגבי העניין הזה.

משה גפני: יש לו דברים חיוביים רבים מאד, וזה לא – זה איש שהקים את יד שרה, אדם שפועל.

משה גפני: זה לא ככה.

שלמה בניזרי: מה זה, הספד?

משה גפני: לא, אי אפשר להפוך אותו רק לשלילי.

משה גפני: זה שהוא לא בא ולא שלח מישהו, זה לא בסדר.

שלמה בניזרי: זה אחרי מות קדושים אמור.

שלמה בניזרי: עכשיו הוא חי, ברוך השם.

משה גפני: לא, היא שאלה מה אם הוא לא יקבל אותנו.

משה גפני: אני מעריך שהוא יקבל אותנו בכבוד גדול.

גאלב מג'אדלה: אם כך, אני מציע שנרכז כמה נושאים שקשורים לירושלים - - -

משה גפני: נכון.

משה גפני: נכון מאד.

יפה שפירא: יש לנו.

גאלב מג'אדלה: ונעשה מהם דיון אחד, אצל כבוד ראש העיר.

יוסי שרעבי: יכול להיות שיהיו כמה דברים גם מצד העירייה עצמה שירצו להעלות.

גאלב מג'אדלה: מצוין.

גאלב מג'אדלה: אני מציע כך: חוץ מהנושא הזה שעכשיו נדון בו, כל הנושאים על הפרק – מספדי ועד - - -

קריאה: רנה קסין.

גאלב מג'אדלה: רנה קסין.

גאלב מג'אדלה: יש כמה נושאים, ברוך השם.

גאלב מג'אדלה: עכשיו הר הבית עלה על הפרק.

משה גפני: מה יש בהר הבית?

גאלב מג'אדלה: רוצים לבנות את החומה המערבית – תסלח לי שאני לא בקיא בעניין.

משה גפני: גם אני לא.

גאלב מג'אדלה: אני הולך ללמוד את זה.

משה גפני: בסדר.

גאלב מג'אדלה: רוצים לבנות את החומה המערבית או הדרומית, לא זוכר כרגע, והווקף מוכן לעשות את זה.

גאלב מג'אדלה: העתיקות, מר שוקה דורפמן, מרשות העתיקות, לא נותן.

גאלב מג'אדלה: יש פרופסור אחר בארכיאולוגיה, מר בן דב אומר שאפשר – אני עכשיו לומד את הנושא – כדי למנוע פיצוץ ואיזשהו דבר שיכול להביא לנו נזק.

משה גפני: נושא מעניין.

משה גפני: ואם מר שרעבי יכול להכין את ראש העיר לעניין, שאנחנו נבוא, שהוא יראה גם את הבעיות שיש לעירייה.

יוסי שרעבי: אני בהחלט אעביר לו את המסר.

גאלב מג'אדלה: טוב.

גאלב מג'אדלה: אנחנו נתחיל את הדיון.

גאלב מג'אדלה: מר בניזרי, בבקשה.

משה גפני: אגב, לישיבות בעיריית ירושלים מגיעים בזמן?

משה גפני: סתם שאני אדע.

משה גפני: אני פשוט לא מתמצא.

משה גפני: אני לא ירושלמי.

יוסי שרעבי: סליחה שהגעתי באיחור.

משה גפני: אני לא שאלתי עליך.

יוסי שרעבי: הסיבה שהגעתי באיחור היא שהיה חפץ חשוד בכניסה לעירייה.

משה גפני: אני שאלתי על העירייה.

יוסי שרעבי: אני מרגיש צורך להתנצל.

גאלב מג'אדלה: יש לי דרך יותר יעילה בשבילך במקום לשאול את מר שרעבי, שישאל את ראש העיר ואולי ישאיר לך הודעות, תפנה את השאלה לאנשים שלך בעירייה.

משה גפני: אני – אין לי אנשים.

משה גפני: אני – חוץ משמחיוב, אין לי אף אחד.

יעקב מרגי: אני יכול להעיד עדות נאמנה שסגן ראש עיריית ירושלים, מכלב, זה מינוי של גפני.

משה גפני: אתה רוצה להפסיק להשמיץ?

יעקב מרגי: זה לפרוטוקול.

גאלב מג'אדלה: בבקשה, מר בניזרי.

שלמה בניזרי: תראה, מר שרעבי, את הפרובלמטיות.

שלמה בניזרי: לפני שנה וחצי העליתי את ההצעה לסדר במליאת הכנסת בפעם הראשונה.

שלמה בניזרי: לא היה דיון, אחר כך פעם שנייה, ואז – אני רואה פה את הפרוטוקול בדיוק ב-12 בדצמבר 2005 היה דיון פה בהשתתפות צ'רניחובסקי, שמחיוב, כל נציגי השכונות, כמובן וחברי כנסת.

שלמה בניזרי: ואז ההצעה לסדר שלי דיברה על כך שישנה בעיה נקודתית במתנ"ס של שמואל הנביא, שכמובן קשורה גם לגבעת שאול ולרמות ומקומות אחרים בירושלים.

שלמה בניזרי: נוצר עם השנים רוב חרדי, והניהול של המתנ"סים נמצא בידיים של אנשים שלא מתאימים בדיוק לצביון.

שלמה בניזרי: בשמואל הנביא הבעיה חריפה, מכיוון שיש כמעט מאה אחוזים תושבים חרדים, חלק גדול מהפעילות שנעשית במקום היא חילונית, ומייבאים תוצרת חוץ, ילדים משכונות אחרות, כדי לתת הצדקה להנהלה ולפעולות שלה, כאשר חלק גדול מהפעולות שנעשות שם, הם לא לרוח הרבנים ולא לרוח אנשי המקום.

שלמה בניזרי: וזה רק חלק קטן.

שלמה בניזרי: לנו, בשמואל הנביא – אני גר באזור – יש בעיה.

שלמה בניזרי: אין הרבה גנים, אין מקומות, אין פעילות אחר הצהרים, בימי חול וגם בשבתות.

שלמה בניזרי: ואז, בהזדמנות שאין להם מה לעשות, אז אפשר גם לצעוק שבס ולהוסיף עוד אבן בדרך.

שלמה בניזרי: הילדים הללו מסתובבים ברחובות, אין להם שום מקום, שום פעילות, ואז ממילא התוצאות לא מאחרות לבוא.

שלמה בניזרי: סיפרתי על כך שאלה שכונות שאנחנו מדברים על ילדים – משפחה שכולם מסתכלים עליה בצורה מוזרה אין לנו כזה דבר.

שלמה בניזרי: בגבעת שאול, וגם ברמות, יש בריכה.

שלמה בניזרי: לבריכה רוב החרדים מקבלים שעה או שעתיים זעומות.

שלמה בניזרי: כתוצאה מכל הדיבור הזה הגענו לדיבור לשנות את ההנהלות.

שלמה בניזרי: בירושלים יש כ-29 מנהלים קהילתיים, שלמעשה כבר למעלה מעשרים שנה לא היו בחירות דמוקרטיות.

שלמה בניזרי: אנחנו נוכל לפתור את הבעיות.

שלמה בניזרי: ישב פה בהגינות מר צ'רניחובסקי, אמר: אני לא מתנגד.

שלמה בניזרי: ישב פה אלעזר שמחיוב וסיפר לנו שישנה ועדה שהוא עומד בראשה, רק הבעיה היא לרכז כל פעם את הוועדה כי זה אנשים מכל מיני גופים.

שלמה בניזרי: כמה זמן לוקח למפות את השכונות?

שלמה בניזרי: הוועדה עובדת.

שלמה בניזרי: שמחיוב היה פה לפני שנה, אמר:

שלמה בניזרי: תוך שלושה חודשים אנחנו מגיעים לפה עם הכל, מוכנים לצאת עם בחירות.

שלמה בניזרי: ואז החלטתי: העסק רק הולך ומסתבך.

שלמה בניזרי: התושבים חמים באותן שכונות.

שלמה בניזרי: לכן, פניתי ליושב ראש הוועדה, והחלטנו שנעשה עוד פעם הצעה לסדר, ופניתי אליו בשבוע שעבר.

שלמה בניזרי: קבלת החלטות מדיניות, היינו שרים, אנחנו יודעים בדיוק מה זה.

שלמה בניזרי: שלמה, חבל לכם על הזמן, זה לא ילך.

שלמה בניזרי: יש פה עניין שראש העיר לא רוצה שתהיינה בחירות.

שלמה בניזרי: אוזנינו שמעו פה היום.

שלמה בניזרי: קודם כל, אם יש תיקונים, שצ'רניחובסקי יתקן אותי.

שלמה בניזרי: כמה זמן לוקח למפות את ירושלים?

שלמה בניזרי: ראש העיר הבטיח שהוא מארגן את התקציב – שלושה מיליון, פחות או יותר.

שלמה בניזרי: איפה זה עומד?

שלמה בניזרי: וזו שאלתנו פה.

שלמה בניזרי: הנה פה, התושבים נציגי השכונות, נמצאים גם הם.

צביקה צ'רניחובסקי: אולי יוסי יתייחס גם לדברים שלי, אם זה בסדר מצד יושב ראש הוועדה.

יוסי שרעבי: אני מכיר.

צביקה צ'רניחובסקי: זה בסדר שאני אתחיל?

גאלב מג'אדלה: ברוך הבא.

צביקה צ'רניחובסקי: אני רוצה לציין, להבדיל מהדיון הקודם – אני מדבר כרגע על המכלול של הציבור החרדי – התקדמנו מאד מאז הפגישה האחרונה.

צביקה צ'רניחובסקי: מחר אנחנו חונכים מתנ"ס ברמת שלמה, עם שר השיכון, עם ראש העיר.

קריאה: יהיה לו זמן לבוא.

צביקה צ'רניחובסקי: אני מציע – לידי אל תפגע בכבודו של ראש העיר, עשה לי טובה – חברי הכנסת זה משהו אחר.

צביקה צ'רניחובסקי: בשכונת רמות

גאלב מג'אדלה: סלח לי שאני לא בקיא – זו שכונה חרדית?

צביקה צ'רניחובסקי: כן.

צביקה צ'רניחובסקי: אני מדבר עכשיו נטו על הציבור החרדי – אנחנו עובדים כמעט עם כל הציבורים.

קריאות: זו שכונה חרדית, חדשה.

צביקה צ'רניחובסקי: לא במקרה חבר הכנסת בניזרי, שהוא לא מעודכן עד הסוף, מציין שלוש שכונות, לשיטתו, שהן בעייתיות, כי דברים התקדמו.

צביקה צ'רניחובסקי: ברמות, אני מוכרח לומר – ואני דווקא רואה את זה כמהלך נכון של אבות העיר ושל הדרגים המקצועיים בעירייה.

צביקה צ'רניחובסקי: זה לא סוד: שכונה מעורבת.

צביקה צ'רניחובסקי: יש עדיין מסה של ציבור דתי-לאומי/חילוני ויש ציבור חרדי – הוחלט בשלב הנוכחי להקים מרכז קהילתי או מרכז שירותים או מנהל קהילתי בהקמה לציבור החרדי.

צביקה צ'רניחובסקי: יש מנהל, אני יודע – יש לנו בעיה קשה של מתקנים – אני מקבל את הערתו של חבר הכנסת בניזרי שאפשר לעשות טיפה יותר.

צביקה צ'רניחובסקי: אנחנו במשא ומתן כשאני החוליה המחברת, לתת יותר שעות לציבור החרדי להשתמש בבריכת השחייה וכדומה.

צביקה צ'רניחובסקי: היום אני נמצא שם.

צביקה צ'רניחובסקי: מעניין אותי לראות גברים חרדיים לערב תרבות – אני אינני מתמצא בנושא – ברמות ג', למי שמכיר את שכונת רמות.

צביקה צ'רניחובסקי: כי אנחנו רגילים שהנשים החרדיות הן יותר פעילות ויותר נעזרות ומשתתפות בפעילויות.

צביקה צ'רניחובסקי: יש גם התקדמות ברמות.

צביקה צ'רניחובסקי: להגיד לכם שזה במאה אחוז?

צביקה צ'רניחובסקי: לא, אבל בהחלט, המערכת העירונית עשתה צעדים קדימה.

צביקה צ'רניחובסקי: אין לנו באמת רשת שלמה, הר-נוף, רוממה, בית וגן – שם אני לא שבע רצון מנקודת המבט שלי.

צביקה צ'רניחובסקי: אבל נעשים דברים טובים, והציבור החרדי לומד לצרוך את מערכת השירותים שלנו, ואנחנו גם כן לומדים אותו, תוך כדי תנועה.

צביקה צ'רניחובסקי: יש את הסוגיה של גבעת שאול.

צביקה צ'רניחובסקי: שם, כולנו יודעים, יש מבנה מתנ"ס שיושב על קו הגבול בין הציבור הדתי-לאומי – קריית משה, כל האזור הזה – והציבור שבגבעת שאול.

צביקה צ'רניחובסקי: היינו מוכנים לפתוח את המתנ"ס לטובת הציבור החרדי.

צביקה צ'רניחובסקי: לא היינו מוכנים שאם החדר הזה פנוי לשעה, אני לא אוכל להכניס אמא וילד לקריאת סיפור.

צביקה צ'רניחובסקי: אמרו לנו: לא.

צביקה צ'רניחובסקי: אם זה חרדי, אז זה חרדי לגמרי.

צביקה צ'רניחובסקי: המקום הוא מצומצם, אין לנו מספיק חדרים.

צביקה צ'רניחובסקי: במקומות אחרים הציבור החרדי הוא הרבה יותר מתון, אבל שם נתקלנו בקהילה, יחסית – הקהילה הירושלמית.

צביקה צ'רניחובסקי: היינו במשא ומתן עם הרב אייזנשטייט.

צביקה צ'רניחובסקי: אומר לכם משהו?

צביקה צ'רניחובסקי: נחשב לירושלמי, מה שנקרא, קשה-קשה בהגדרות של הציבור.

צביקה צ'רניחובסקי: היו שם ניסיונות, כרגע אנחנו במהלך – ויוסי יכול להעיד - יש שם שלוחה חרדית לא מספקת ויש תקציב משוריין.

משה גפני: הוא נפגש אתך?

יוסי שרעבי: אני נפגשתי אתו שלוש פעמים.

צביקה צ'רניחובסקי: גם אני נפגשתי אתו כמה פעמים.

צביקה צ'רניחובסקי: היהודי קשה, אני מוכרח להודות.

יוסי שרעבי: יש לו עמדות מאד חדות וברורות.

צביקה צ'רניחובסקי: הוא לא מוכן להתפשר.

צביקה צ'רניחובסקי: אנחנו עושים באמת הרבה דברים משותפים שמותאמים גם לציבור הזה וגם לציבור הזה.

צביקה צ'רניחובסקי: הקושי הוא שיש לך מתקן קטן וציבור גדול, אז צריך למצוא את הדרך.

צביקה צ'רניחובסקי: שם הגישה היא מאד שמרנית, בלשון המעטה.

צביקה צ'רניחובסקי: יש שם שלוחה חרדית משותפת לעירייה ולנו, כרגע משוריין תקציב בסדר גודל מאד משמעותי - - -

יוסי שרעבי: 450,000 שקל.

צביקה צ'רניחובסקי: ושטח בסביבות ה-400- מרובע בתוך גבעת שאול.

צביקה צ'רניחובסקי: אני מקווה שבחודשים הקרובים נתחיל בעבודה ונשריין מתקן סביר.

צביקה צ'רניחובסקי: לחבר הכנסת בניזרי ולכל החברים.

צביקה צ'רניחובסקי: תראו: ברוממה עברנו תהליכים דומים.

צביקה צ'רניחובסקי: כשהשכונה הופכת "אשקרה" לחרדית, הכל מתנהל לפי הקודים, ההנהלה חרדית.

צביקה צ'רניחובסקי: יש שלבי מעבר.

צביקה צ'רניחובסקי: אז יש חלק שטוען שאלה מגמות מובהקות ויש חלק טוען שלא.

צביקה צ'רניחובסקי: בשכונות מעורבות אנחנו מנסים למצוא איזונים סבירים.

שלמה בניזרי: את זה הבהרת לנו.

שלמה בניזרי: עכשיו, לגבי עמדתך.

משה גפני: רגע.

משה גפני: לגבי שמואל הנביא.

צביקה צ'רניחובסקי: שמואל הנביא – אני מקווה שזה לא במקרה שלא נמצא פה יהודי שאתו עבדנו - אוהב שלום, אוהב ציון.

צביקה צ'רניחובסקי: יהודי שתקשרנו אתו, שייצג את הציבור היהודי בשמואל הנביא, יחד עם שני חברי מועצה.

צביקה צ'רניחובסקי: היו דיונים.

משה גפני: מי חברי המועצה?

צביקה צ'רניחובסקי: חברי המועצה היו לארי ושלומי אטיאס.

צביקה צ'רניחובסקי: היינו בדיאלוג כדי להגיע להסכמות עם ההנהלה המקומית – שתבינו.

צביקה צ'רניחובסקי: ההנהלה המקומית שם זה יהודים מזרחיים מסורתיים, מי שמכיר את החבר'ה שעלו מצפון אפריקה, שהם עדיין לא חרדים, אבל יש להם זיקה ליהדות, יש להם זיקה למסורת.

שמעון שמסיאן: אבל צביקה, לנו יש זיקה לחילוניים.

שמעון שמסיאן: תן לנו את השכונה ואנחנו ניתן לכם את הזיקה.

שמעון שמסיאן: אתה אמרת שיהיו בחירות.

שמעון שמסיאן: אנחנו לא רוצים שום טובות מרמות – אתה אומר שעל כל שעות בריכה צריך לאשר פה, בוועדת הפנים.

שמעון שמסיאן: אחר כך יהיה דבר אחר, עוד פעם ועדת הפנים?

שמעון שמסיאן: אדוני, סליחה, דבר פשוט: רוצים בחירות, לא שכל בעיה יקראו לוועדת הפנים.

שמעון שמסיאן: רוצים בחירות.

שמעון שמסיאן: זה פשוט מאד.

משה גפני: אבל הרב שמעון, תן לנו לשמוע את הנתונים.

משה גפני: אנחנו לא ירושלמיים.

שמעון שמסיאן: גם אני יכול לתת לך את הנתונים.

צביקה צ'רניחובסקי: חלק מהבעיה שלנו, להבדיל מהיהודי שלא נמצא פה שהוא יחסית מתון, שאתו אפשר לתקשר - - -

שלמה בניזרי: סליחה, מי שאומר את האמת שלו זה לא אומר שהוא קיצוני.

שלמה בניזרי: ובכלל – קיצוני זה לא דבר שלילי.

שלמה בניזרי: הוא מעוניין באמת שלו.

צביקה צ'רניחובסקי: אני לא אקח ציבור מזרחי, מסורתי, שגר עדיין בשמואל הנביא - - -

שמואל ישרים: זה לא נכון.

שמואל ישרים: - - -

שמעון שמסיאן: גם התורכים הגיעו וגם האנגלים השקיעו.

קריאות: - -

שלמה בניזרי: צ'רניחובסקי, איפה אתה גר?

שלמה בניזרי: אני גר באזור.

שלמה בניזרי: איפה אתה גר?

צביקה צ'רניחובסקי: בגבעה הצרפתית.

צביקה צ'רניחובסקי: אני הולך ברגע בשמואל הנביא.

שלמה בניזרי: בוא נעשה סיבוב בשכונה, תראה לי את הציבור המזרחי.

צביקה צ'רניחובסקי: אני מציע לך חבר הכנסת בניזרי, שתפגוש – תסלח לי, אני לא מכיר את ההורים שלך – את ההורים שהגיעו לשכונה.

צביקה צ'רניחובסקי: אנשים שהשקיעו בשכונה, ותיקים, מתנדבים - - -

שלמה בניזרי: למה?

שלמה בניזרי: הם באים למתנ"ס, הזקנים האלה?

צביקה צ'רניחובסקי: אני מזמין אותך בהרמת טלפון, תגיע לסיור בשכונה, תפגוש אותם.

שלמה בניזרי: אני גר שם.

שלמה בניזרי: מה אתה אומר לי?

צביקה צ'רניחובסקי: עדיין אני אומר: קיימת בעיה.

צביקה צ'רניחובסקי: הצענו איזושהי הצעה - -

שלמה בניזרי: תגיד לי, כשיש 99% רוב מול 1% - באמת, תהיה הוגן.

צביקה צ'רניחובסקי: אני לא רוצה לסבך את החיים שזאת חברה סוכנותית ויש בעלי מניות – שים את זה בצד.

צביקה צ'רניחובסקי: אני לא רוצה לברוח לנישה המשפטית.

צביקה צ'רניחובסקי: אני, כעיקרון, נמצא בשכונות חרדיות.

צביקה צ'רניחובסקי: אנחנו באמת משתדלים לעבוד שם.

צביקה צ'רניחובסקי: הצענו להכניס, לתקופת מעבר, ארבעה-חמישה נציגים מהציבור החרדי לתוך ההנהלה.

צביקה צ'רניחובסקי: ביקשנו מנציגי הציבור החרדי בהצלבה עם לשכת ראש העיר, שיביאו לנו שמות.

צביקה צ'רניחובסקי: משיקולים פנים חרדיים לא קיבלנו את השמות.

שמואל ישרים: סליחה.

שמואל ישרים: לא נכון, מחילה.

שמואל ישרים: היה פה שיקול אחד בלבד, הרבנים בדעה אחת בלבד.

שמואל ישרים: שלא יהיה רוב חילוני.

שמואל ישרים: אנחנו רוב חרדי – שיהיה רוב חרדי.

שמואל ישרים: וזה ההסכם.

שלמה בניזרי: מתוך 12 חברים נתתם לנו ארבעה.

צביקה צ'רניחובסקי: חבר הכנסת בניזרי, גם בנינו שלבים.

צביקה צ'רניחובסקי: תראה, אתה מתעסק במתנדבים.

צביקה צ'רניחובסקי: אני לא בעד לעבוד כמו קצב, ישר לחתוך.

צביקה צ'רניחובסקי: עשינו איזושהי תוכנית לפי לו"ז של דברים משתנים.

צביקה צ'רניחובסקי: אני אומר: זה עדיין תקף, אם נקבל שמות שמקובלים על כלל הציבור החרדי, כולל החברים שיושבים בעיריית ירושלים.

צביקה צ'רניחובסקי: ואדוני היושב ראש, מדברים לא כולם בשפה אחת בלשון המעטה.

צביקה צ'רניחובסקי: עכשיו לסוגיית הבחירות.

צביקה צ'רניחובסקי: אני אומר באופן הכי ברור, הכי חד משמעי, ואם תרצו ממני ניירות עמדה- עכשיו אני אומר את זה גורף על כל העיר, כי צודק חבר הכנסת בניזרי: בושה וחרפה, וזה חלק מהאידיאולוגיה שלי ושל כל המערכת שאני מייצג.

צביקה צ'רניחובסקי: מי שמתיימר לייצג את הציבור חייב להיבחר.

צביקה צ'רניחובסקי: אקסיומה.

צביקה צ'רניחובסקי: הטענה שלי היא קשה לעיריית ירושלים, גם במישור העקרוני.

צביקה צ'רניחובסקי: שימו לב: כסף, אני עוד יכול לארגן, אבל אני חייב את הלגיטימציה העירונית.

צביקה צ'רניחובסקי: העירייה היא הריבון, וברגע שהיא תאשר לעשות בחירות, אנחנו נעשה.

צביקה צ'רניחובסקי: אני גם דורש מהעירייה, שתבינו, שכמו שכנסת ישראל מממנת את העירייה בארגון הבחירות המוניציפליות בתקציב מוגדר וצבוע, שיתנו לנו את אותו - - -

משה גפני: למה לא עשו לפני ארבע שנים בחירות ברמות?

צביקה צ'רניחובסקי: תראה, רמות היתה עקב אכילס.

משה גפני: אתה התנגדת.

צביקה צ'רניחובסקי: לא התנגדתי.

צביקה צ'רניחובסקי: ברמות היה ויכוח נוקב, וראש העיר – אני אגיד לך על מה היתה צריכה להיות הכרעה.

צביקה צ'רניחובסקי: האם הבחירות יהיו ברמות הכללית או רמות מחולקת לשניים.

צביקה צ'רניחובסקי: מנהל קהילתי חרדי ומנהל קהילתי דתי לאומי/חילוני.

צביקה צ'רניחובסקי: על זה העסק נתקע.

צביקה צ'רניחובסקי: תראו גם את טדי קולק.

צביקה צ'רניחובסקי: טדי קולק לא הכריע בסוגיה, אהוד אולמרט לא הכריע בסוגיה - -

גאלב מג'אדלה: אולי אני אכריע בסוגיה?

צביקה צ'רניחובסקי: וראש העיר הנוכחי קיבל החלטה בהמלצת הדרגים המקצועיים, אני מוכרח להודות שהיא מאד נראית לנו.

צביקה צ'רניחובסקי: לצורך העניין אנחנו מפסיקים לעבוד על בסיס גיאוגרפי – הטכניקה עד היום היתה שאנחנו עובדים לפי אזורים גיאוגרפיים – אלא על בסיס פונקציונלי.

צביקה צ'רניחובסקי: יהיו שני מנהלים קהילתיים ביחידה גיאוגרפית אחת.

צביקה צ'רניחובסקי: מנהל חרדי ייתן שירותים לציבור החרדי והמנהל השני ייתן שירותים לציבור האחר.

יחזקאל לביא: במבנים שונים?

צביקה צ'רניחובסקי: המנהל הקהילתי הכללי ויתר על מתקן לטובת הציבור החרדי באזור חרדי.

צביקה צ'רניחובסקי: כרגע נפלנו באיזשהו משא ומתן עם ישיבה על סדר גודל של בין 400 ל-800 מ"ר על הגבול שבין רמות פולין לרמות 01.

צביקה צ'רניחובסקי: אנחנו משתדלים לתמרן.

יחזקאל לביא: שם המשא ומתן התפוצץ.

צביקה צ'רניחובסקי: כן.

צביקה צ'רניחובסקי: התפוצץ, אני יודע.

צביקה צ'רניחובסקי: למה התפוצץ, אדוני היושב ראש?

צביקה צ'רניחובסקי: תראה, אני לא רוצה לחדד את הבעיה של הזרמים בציבור החרדי.

שמעון שמסיאן: אז תעשה בחירות.

צביקה צ'רניחובסקי: עזוב רגע את הבחירות.

צביקה צ'רניחובסקי: אני אגע בבחירות.

צביקה צ'רניחובסקי: בעל הנכס, או הרב שלהם, ביקש מהמנהל החרדי שלנו לא לתת כניסה לנשים ולילדות.

צביקה צ'רניחובסקי: לא היה מוכן.

צביקה צ'רניחובסקי: אנחנו עובדים בהפרדה, אנחנו מחוברים לרבנים ומקבלים את כל ההכשרים שצריך – הרב שם אמר:

צביקה צ'רניחובסקי: לא ייכנסו למבנה הזה נשים ובנות.

צביקה צ'רניחובסקי: אנחנו לא יכולים לאפשר את זה כי זה בניגוד לתפיסת העולם שלנו.

משה גפני: וגם בניגוד לתפיסת העולם שלי.

צביקה צ'רניחובסקי: אז אני אומר: יש את הבעיות, אני לא רוצה לחדד את ההבדלים.

צביקה צ'רניחובסקי: לעניין הבחירות אמרתי, ואני אומר - -

משה גפני: העמדה שלך ברורה, אתה לא צריך לחזור על זה.

צביקה צ'רניחובסקי: חד משמעית: אני היום ערוך בגיבוי ולגיטימציה עירונית, לצאת בבחירות לכל שכונות העיר, כולל שמואל הנביא.

צביקה צ'רניחובסקי: לעניין המיפוי, חבר הכנסת בניזרי, שמנו הצעה שלנו.

צביקה צ'רניחובסקי: שמואל הנביא לבד אין לה זכות קיום.

צביקה צ'רניחובסקי: אצלנו, המנהלים הקהילתיים הם בסדר גודל של 40,000 תושב פלוס מינוס.

צביקה צ'רניחובסקי: אנחנו, משיקולים מקצועיים שלנו, שמנו הצעה שמדברת על חיבור של שמואל הנביא וכל הפריפריות שמה לסנהדריה, ולא לבוכרים, כי עלינו על בעיות אחרות בציבור החרדי, שלא יאפשר את החיבור עם בוכרים.

צביקה צ'רניחובסקי: הלכנו על משהו יותר רך.

צביקה צ'רניחובסקי: אבל מדברים על כ-40,000 תושב.

צביקה צ'רניחובסקי: אנחנו שמנו את המפה והיא בדיונים.

צביקה צ'רניחובסקי: זה מתארך.

גאלב מג'אדלה: תודה רבה למר צ'רניחובסקי.

גאלב מג'אדלה: מר שרעבי, בבקשה.

יוסי שרעבי: כן.

יוסי שרעבי: קודם כל, אם מותר לי, אני רוצה להגיד משהו בפתיחה.

יוסי שרעבי: ירושלים היא עיר מאד מורכבת.

יוסי שרעבי: בטח אני לא מחדש כאן כלום לאף אחד.

יוסי שרעבי: אני חושב שמדיניות ראש העיר הזה, כמו קודמו, היא לנסות להגיע להבנות מקסימליות בין החלקים השונים של הקהילה ולא לקבל רק החלטות שיצרו מחלוקות, מתחים וכן הלאה.

יוסי שרעבי: בנושא של הבחירות דנו עוד לפני הבחירות.

יוסי שרעבי: יש כאן איזשהו תהליך מתמשך בתוך העיר וצריך להיות ערים לתהליך הזה.

יוסי שרעבי: בתהליך הזה, תוך כדי, אנחנו עושים התאמה של שירותים למאפיינים ולצרכים של האוכלוסייה כפי שמשתמע.

יוסי שרעבי: ואני רוצה לגעת בשמואל הנביא כדוגמה.

יוסי שרעבי: בשמואל הנביא, עד לפני מספר חודשים, היה מתנ"ס על שם פאני קפלן, בצמוד למתנ"ס המדובר.

יוסי שרעבי: רשת פאני קפלן ישבה בשכונה הזאת עשרות שנים, נתנה שירותים לרוב השכונה – והיא רשת עם הפנים לציבור החילוני, אם כי גם לאוכלוסייה כולה, אבל בעיקר לציבור החילוני.

יוסי שרעבי: באנו לרשת, אמרנו: ניתן לכם מבנה אחר בשכונה אחרת.

יוסי שרעבי: המבנה הזה גם לא משרת את האוכלוסייה של השכונה הזאת, שהיא בעיקרה אוכלוסייה חרדית, בואו תיכנסו לשכונה ששם תוכלו לתת שירותים לאוכלוסייה שהיא קהל היעד שלכם – במקרה זה העברנו אותם לשכונת פת – תפנו את המקום.

יוסי שרעבי: את המבנה הזה פינו לטובת הציבור החרדי, במקרה זה – רשת של בתי ספר.

יוסי שרעבי: לא משנה.

יוסי שרעבי: כך שאנחנו, תוך כדי תנועה, עושים התאמות לצרכים של הציבור השונה.

יוסי שרעבי: אנחנו מנסים לעשות את זה בצורה רגישה, חכמה, בלי ליצור מחלוקות, כי העיר הזאת גם כך מאד רגישה ויושבת על הרבה מאד חומר נפץ מבחינת המתחים בין התרבויות ובין האוכלוסיות השונות.

יוסי שרעבי: בשנים האחרונות – ואם היה פה שמחיוב בטח הוא אמר את זה, כי יש לו תרומה לא קטנה לעניין הזה – עשינו מאמצים גדולים בכל מקום שיש בו אוכלוסייה חרדית, גם להשביח את השירות, גם להתאים אותו וגם להעצים את התקציבים שניתנים לעניין הזה.

יוסי שרעבי: לגבי רמות – אמר צביקה בצדק – תקצבנו השנה בסכום לא קטן את הקמת השלוחה, את המרכז הקהילתי החרדי ברמות.

יוסי שרעבי: תקצבנו גם שכירות של מבנה.

יוסי שרעבי: לצערנו, ברגע זה, המשא ומתן נכשל מסיבות שלא קשורות בנו בכלל.

יוסי שרעבי: היינו מוכנים לשכור את המבנה הזה.

יוסי שרעבי: - - - 3000 מ"ר שירותים, בשכונה חרדי ברמות פולין, במקום שהוא לב המושבה של האוכלוסייה.

יוסי שרעבי: עשינו שם את כל ההתאמות.

יוסי שרעבי: חדרי חוגים, אולם פעילות.

יוסי שרעבי: מתנ"ס 3000 מ"ר זה מתנ"ס לא קטן.

יוסי שרעבי: מתנ"ס בהחלט בינוני.

יוסי שרעבי: אנחנו עדיין מחפשים חלופות, המשא ומתן נכשל משום שאיננו יכולים לעמוד בתנאים שלו, ואנחנו מחפשים אלטרנטיבה, לאור העובדה שהמשא ומתן הזה נכשל.

יוסי שרעבי: ושוב אני אומר – זה לא שהמשא ומתן נכשל, הוא חזר בו מסיבות שלו.

יוסי שרעבי: יכול להיות שהוא נתון ללחצים מסוימים של זרמים מתוך הקהילה, אני לא יודע.

יוסי שרעבי: אנחנו היינו מוכנים לשכור, להשקיע, לשפץ ולהתאים את המקום.

יוסי שרעבי: גם בגבעת שאול, בגלל שהמתנ"ס – בית רוס - נמצא בתפר, ונותן שירותים לאוכלוסייה הדתית-לאומית שהיא עדיין די גדולה בגבעת-שאול – קריית משה, מצאנו חלופה במבנה אחר, אנחנו שמים עכשיו 450,000 שקל כדי לשפץ את המקום הזה, לתת שירותים גם לתושבי גבעת שאול החרדית.

יוסי שרעבי: היום זה ניתן במקום קצת יותר קטן, לא משביע רצון, אנחנו מודים בזה.

יוסי שרעבי: אנחנו לא זוכים ליותר מדי שיתוף פעולה, כפי שצביקה אמר, מצד הרב, אבל אנחנו עושים את מה שצריך לעשות, אנחנו מקימים את השירותים.

יוסי שרעבי: לגבי שמואל הנביא – זאת סוגיה מורכבת.

יוסי שרעבי: צביקה הגיש נייר, ויש נייר שלנו, של העירייה, שהוא לא עולה בקנה אחד דווקא עם הנייר שצביקה הגיש.

יוסי שרעבי: אנחנו מתלבטים בעירייה, אני רוצה להגיד את זה כאן, על השולחן.

יוסי שרעבי: אנחנו בהחלט מתלבטים בעירייה.

יוסי שרעבי: אנחנו למשל לא בטוחים שיש הצדקה להחזיק 29 מנהלים קהילתיים, אנחנו גם לא בטוחים שצריך 21 מנהלים קהילתיים.

יוסי שרעבי: יש לנו כל מיני מחשבות וכל מיני חלופות.

יוסי שרעבי: אני מעריך שבתחילת השנה התקציבית הזאת הדברים יוכרעו.

גאלב מג'אדלה: מי אלה שמתלבטים?

יוסי שרעבי: גם הדרג המקצועי וגם הדרג הציבורי, ויש לנו כמה חלופות וכמה אפשרויות, וברגע שתתקבל החלטה גם נצא לבחירות.

יוסי שרעבי: בינתיים קיבלנו החלטה שנלך לבחירות במקומות שבהם אין מחלוקת באזור.

יוסי שרעבי: איפה שיש מחלוקת, אנחנו בינתיים לא - - -

שלמה בניזרי: רגע, רגע.

שלמה בניזרי: איפה קיבלתם החלטה?

יוסי שרעבי: אנחנו ברגע זה מגישים נייר – אנחנו זה הדרג המקצועי – לראש העיר.

יוסי שרעבי: מקווים להניח לו נייר, להמליץ לו על בחירות בשתיים-שלוש שכונות שהאזור לא במחלוקת, הם כבר פועלים כאזור.

שלמה בניזרי: כגון?

שלמה בניזרי: אתה יודע.

יוסי שרעבי: למשל, קריית יובל רבתי.

יוסי שרעבי: ואנחנו מקווים שברבעון הראשון של השנה הזאת תתקבל החלטה איך פורשים את המנהלים בעיר הזאת, ובעקבות הסכמה לגבי הפרישה נצא גם לבחירות.

שלמה בניזרי: באותם שני מקומות או בכלל?

יוסי שרעבי: בכלל.

שלמה בניזרי: לא הבנתי.

שלמה בניזרי: אתה מציג כאן שתי אפשרויות.

יוסי שרעבי: אני אומר ככה: יש פה שתי אפשרויות.

יוסי שרעבי: אפשרות אחת היא זו שנקטנו בה עד היום.

יוסי שרעבי: לא עשינו כלום, כי לא הגענו להבנה על הכל.

יוסי שרעבי: אמרנו: כל עוד לא מגיעים להבנה על הכל, לא עושים כלום.

יוסי שרעבי: השיטה השנייה היא שמאחר שאנחנו רואים שזה מתארך, וההסכמות מתארכות, אמרנו: אוקי, אז בואו נצא לדרך למקומות שבהם יש הסכמות ואין מחלוקות, דוגמת קריית יובל רבתי.

יוסי שרעבי: אנחנו הולכים להגיש מסמך לראש העיר על שתיים שלוש שכונות שאין בהן מחלוקת.

שלמה בניזרי: מה המחלוקת, אני רוצה להבין.

שלמה בניזרי: מה המחלוקת?

שלמה בניזרי: כמו שהוא ציין פה - שמואל הנביא?

יוסי שרעבי: למשל שמואל הנביא.

שלמה בניזרי: מה כל כך מסובך בשמואל הנביא?

שלמה בניזרי: יושבים, טוחנים את זה יום, יומיים שלושה, שבועיים.

יוסי שרעבי: לא, לא מחלוקת לגבי שמואל הנביא.

שלמה בניזרי: אז מה?

יוסי שרעבי: האם שמואל הנביא היא חלק מבוכרים רבתי, האם היא חלק ממעלות דפנה, רמות אשכול, יש לזה חשיבות לגבי הבחירות.

שלמה בניזרי: בסדר, אבל כמה זמן מדברים על זה?

שלמה בניזרי: אי אפשר לקבל החלטה?

יוסי שרעבי: אני אומר:

יוסי שרעבי: כמו שדיווחת שבישיבה הקודמת שהיתה כאן סיפרו לכם שיש ועדה שמתכנסת, הוועדה סיימה, בגדול, את העבודה שלה ויש כמה ניירות שהיא צריכה לקבל לגביהם החלטה.

גאלב מג'אדלה: מה לוח הזמנים, בבקשה?

יוסי שרעבי: אני מעריך שברבעון הראשון של השנה הדברים יוכרעו, ואני מאמין שבמהלך השנה הזאת יתקיימו בחירות בכמה שכונות.

שמעון שמסיאן: עוד כמה שכונות?

יוסי שרעבי: אני לא מבטיח שזה יהיה בשמואל הנביא.

שלמה בניזרי: אבל כל המאבק שאני עושה - מה שנקרא: צדיקים, מלאכתם נעשית על ידי הפראייר.

שלמה בניזרי: המטרה שלנו היא ירושלים.

שלמה בניזרי: אנחנו לא מבקשים נקודתית לקריית יובל רבתי.

שלמה בניזרי: אנחנו רוצים צדק.

שלמה בניזרי: ושמעת מה אמר צביקה.

שלמה בניזרי: הוא אמר בשיא ההגינות: הוא אמר שזה עוול, ולא יתכן שבמדינה דמוקרטית לא יעשו בחירות.

שלמה בניזרי: מה כל כך מסובך?

שלמה בניזרי: אנחנו לא מצליחים להבין.

יוסי שרעבי: לא כל כך מסובך.

יוסי שרעבי: אנחנו הולכים לעשות בחירות, זאת ההחלטה.

יוסי שרעבי: אבל אני אומר: לגבי אזור הבחירות, עד שלא נחליט איך אנחנו פורשים את המנהלים בעיר הזאת, כמה מתנ"סים יהיו - - -

גאלב מג'אדלה: מר שרעבי, יש לך ספק ששיתוף הקהילה, מעורבות הקהילה, אקט הבחירה הדמוקרטית, יכול לחזק את המערכת הזאת מול הציבור?

יוסי שרעבי: ודאי שלא.

יוסי שרעבי: זה שאנחנו רוצים בחירות, זה שאנחנו דוגלים בדגל הזה שנקרא בחירות ובמעורבות האנשים בקהילה – זה הדגש של עיריית ירושלים.

יוסי שרעבי: היא הקימה את החברה הירושלמית.

יוסי שרעבי: היא הקימה את המנהלים הקהילתיים.

יוסי שרעבי: זו לא יצירה של איזשהו גורם חיצוני שבא והקים את זה.

שמעון שמסיאן: אז למה זה לא נעשה?

צביקה צ'רניחובסקי: אני רוצה להציע לכם הצעה.

משה גפני: רגע, לפני שאתה מציע הצעה – אני מבקש רשות דיבור, אדוני היושב ראש.

יוסי שרעבי: רק לסכם את הדברים שלי: ברגע שנסכם כמה מנהלים אנחנו רוצים בעיר ומה הפרישה שלהם, נצא לבחירות באותם אזורים מוסכמים, ואני מניח שזה יהיה בשלושה חודשים הקרובים.

קריאה: ואם הם לא יהיו מוסכמים?

יוסי שרעבי: הם יהיו מוסכמים.

שמעון שמסיאן: - - -

גאלב מג'אדלה: אם אדוני רוצה להיות בוועד השכונה שם, ובוועד המתנ"סים, וחושב שאפשר לנהל את העסק שם כך – אתה טועה.

גאלב מג'אדלה: אל"ף בי"ת של העניין כאן הוא לאפשר לכל מי שרוצה לדבר לדבר בתורו, כדי שהאחרים יקשיבו לו.

גאלב מג'אדלה: זאת לא תוכנית פופוליטיקה, כולם מדברים ביחד, אף אחד לא מבין מה קורה.

שלמה בניזרי: סליחה.

שלמה בניזרי: אני רק רוצה לשאול את מר שרעבי שאלת הבהרה.

שלמה בניזרי: בוא ניקח דוגמה – לפעמים, באמת, קצת קשה לי להבין על הבוקר – שמואל הנביא.

שלמה בניזרי: אנחנו רוצים שיהיו בחירות, אתה אומר: יש בעיה, מכיוון שיש לנו בעיה איך לתאם אותה עם הבוכרים, או סנהדריה.

שלמה בניזרי: אתה שואל אותי הגיונית?

שלמה בניזרי: יכול להיות באמת שעם סנהדריה, כי אני מקבל את התפיסה של ה-40,000 למרות שהייתי מעדיף ששמואל הנביא תהיה לבד.

שלמה בניזרי: אתה יודע מה?

שלמה בניזרי: בוא, כדי להתקדם קדימה, נניח נשיג השגה שהיא מתחברת עם סנהדריה.

שלמה בניזרי: מה הבעיה לעשות בחירות עכשיו?

יוסי שרעבי: לא תהיה בעיה.

יוסי שרעבי: ברגע שזה מוסכם, תהיינה בחירות.

שלמה בניזרי: מי צריך להסכים?

שלמה בניזרי: ישבתם עם מישהו?

שלמה בניזרי: לשאול אותו?

יוסי שרעבי: לא, אנחנו מביאים עכשיו לראש העיר חלוקה של כל העיר.

שלמה בניזרי: אז איפה היתה הבעיה?

שלמה בניזרי: עם מי הסתבכתם עד עכשיו שלא קיבלתם החלטה?

יוסי שרעבי: לא הסתבכנו.

יוסי שרעבי: היתה מחלוקת בתוך הוועדה לגבי כמות המנהלים.

יוסי שרעבי: יש הצעה של החברה הירושלמית, למשל, שמציעה 21 מנהלים.

יוסי שרעבי: יש הצעה מקבילה של רק 15 מנהלים.

יוסי שרעבי: יש הצעה שאומרת – 40,000 איש.

שלמה בניזרי: יפה.

שלמה בניזרי: כמה זמן לוקח להחליט אם זה 21 או 29?

שלמה בניזרי: הרי הוועדה כבר יושבת למעלה משנה וחצי.

יוסי שרעבי: - - אני מאמין שברבעון הקרוב ההחלטה הזאת תתקבל.

גאלב מג'אדלה: מר שרעבי, אני מאמין בשילוב ידיים.

גאלב מג'אדלה: עד עכשיו זה הוכיח את עצמו.

גאלב מג'אדלה: אני מציע – אני רוצה לקוות ולהתפלל שמר בניזרי יסיים את משפטו במהרה - - -

שלמה בניזרי: אני סיימתי.

גאלב מג'אדלה: ויתפנה.

שלמה בניזרי: אני פנוי.

שלמה בניזרי: מה זה קשור?

גאלב מג'אדלה: פנוי?

שלמה בניזרי: תמיד, לעבודה.

גאלב מג'אדלה: מר בניזרי מטעם הוועדה ילווה אתכם בכל הקושיות שיעמדו בפניכם.

גאלב מג'אדלה: בחוכמת החיים שיש לו הוא יסייע לכם.

גאלב מג'אדלה: זה קודם כל.

גאלב מג'אדלה: דבר שני, תן לנו בבקשה לוח זמנים, שלח לנו, בטובך, מכתב, מה לוח הזמנים, לפי איזה סדר, כמובן – אני שמח היום שחברת המתנ"סים - - -

משה גפני: אולי כדאי אדוני היושב ראש שתשמע קודם את חברי הוועדה לפני שאתה מציע להם הצעות?

גאלב מג'אדלה: איזו ועדה?

משה גפני: ועדת הפנים.

גאלב מג'אדלה: זה ביניים, חכה.

משה גפני: אה.

משה גפני: לא, לגבי ההצעות שאתה מציע.

גאלב מג'אדלה: אני רואה שיש קושיות.

גאלב מג'אדלה: אני קצת לא בקיא בעניין של החלוקה בתוך הציבור הזה.

גאלב מג'אדלה: אבל אם המציע חשוב לו הנושא – והוא חשוב לו.

גאלב מג'אדלה: עובדה שהוא עוקב אחריו – אז תשתמשו בכלים שלרשותו וגם בניסיון שלו.

גאלב מג'אדלה: עכשיו בואו נשמע – חבר הכנסת גפני יש לו בוודאי מה לומר.

גאלב מג'אדלה: גם בניסיון שלו אתה יכול להיעזר ולקדם את העניין יחד.

גאלב מג'אדלה: בבקשה, אדוני.

משה גפני: אני מודה לך, אדוני היושב ראש, ואני מודה לחבר הכנסת בניזרי, המציע, בגלל שהנושא הוא נושא מאד חשוב.

משה גפני: אגב, אני דיברתי עכשיו עם ראש העיר.

משה גפני: ראש העיר מתנצל על זה שהוא לא בא.

משה גפני: הוא אומר שהוא הוזמן רק בשבוע שעבר.

גאלב מג'אדלה: אני לא מקבל את ההתנצלות.

משה גפני: לא חשוב.

משה גפני: בסדר.

משה גפני: אני רק אומר - - -

גאלב מג'אדלה: אני גם לא הסמכתי אותך לדבר עם ראש העיר.

גאלב מג'אדלה: אתה דיברת מרצונך החופשי.

משה גפני: מעצמי.

משה גפני: נכון.

משה גפני: נכון מאד.

גאלב מג'אדלה: ראש העיר לא יבחר באיזה עניין הוא ידבר עם מי הוא ידבר.

משה גפני: לא, לא.

משה גפני: אני חיפשתי אותו, הוא לא חיפש אותי.

גאלב מג'אדלה: לא, זה כדאי שהפרוטוקול ידווח, ותשלח את זה לראש העיר.

משה גפני: מאה אחוז.

משה גפני: על כל פנים, אני סבור שראש העיר עושה מלאכתו נאמנה, הוא נמצא בעיר מאד רגישה, העיר הזאת יודעת שקט – זה לא היה בדיוק בקדנציה הקודמת – היום יש שקט.

משה גפני: ההתנהלות – יש לי גם ביקורת על זה שהוא מופיע פחות ממה שהוא צריך להופיע, אבל הוא מנהל את העיר כפי שצריך וזאת עמדתי.

שלמה בניזרי: מאד נקי בירושלים.

משה גפני: בסדר.

משה גפני: אני מביע את עמדתי.

משה גפני: כך אני סבור.

משה גפני: מותר לי לומר את עמדתי, אדוני?

גאלב מג'אדלה: בוודאי.

גאלב מג'אדלה: איזו שאלה.

משה גפני: הנה.

משה גפני: אז אני אומר: זאת עמדתי, ואני חושב שראש העיר עושה את מלאכתו כפי שצריך.

משה גפני: כמובן שצריך לשפר וכולי, כמו שכל אחד מאתנו.

גאלב מג'אדלה: מה לשפר?

גאלב מג'אדלה: את הגעתו לוועדה?

משה גפני: לשפר את הגעתו לוועדה ולשפר את טיפולו בעיר ירושלים.

משה גפני: אבל בסך הכל הכללי ירושלים, העיר הגדולה והרגישה הזאת, ראש העיר יוצר בה הרבה פחות בעיות ממה שהיו בקדנציה הקודמת.

משה גפני: הרבה פחות בעיות ציבוריות.

משה גפני: עכשיו אני מבקש לומר לגבי הנושא שעליו אנחנו מדברים.

משה גפני: לפני זה אני רוצה לספר סיפור.

משה גפני: אפשר, אדוני היושב ראש?

גאלב מג'אדלה: בטח, איזו שאלה.

גאלב מג'אדלה: חנוכה?

משה גפני: לא.

משה גפני: ממש לא קשור לחנוכה.

משה גפני: קשור יותר לפורים.

משה גפני: היה סיפור עם רב יונתן אייבשיץ, אחד מהחכמים היהודים, שהיה אתו ויכוח האם אפשר לאלף חתול.

משה גפני: והוא אמר: אי אפשר לאלף חתול.

משה גפני: אמרו לו שאפשר.

משה גפני: ואילפו חתול.

משה גפני: הוא היה מלצר.

משה גפני: הוא הגיש כוסות לשתיה ואוכל, והכל בסדר.

קריאה: החתול?

משה גפני: החתול.

משה גפני: אני, אגב, אחרי זה, כשאני אביא את הנמשל, אני לא מתכוון לשום דבר, אני רק רוצה לדבר על העיקרון.

גאלב מג'אדלה: תמיד ככה.

משה גפני: ואמרו לו: הנה, אתה רואה?

משה גפני: אילפנו אותו.

משה גפני: הלך רב יונתן אייבשיץ והוציא מהכיס קופסה קטנה עם עכבר, שם את העכבר על השולחן והחתול זרק את הכוסות ואת הכל, ורדף אחרי העכבר וראו שהוא נשאר חתול.

קריאה: - -

משה גפני: לא חשוב מה שסיפרתי.

משה גפני: עכשיו אני לא עושה שום השוואות.

משה גפני: שום השוואות לשום דבר.

משה גפני: עכשיו אני הולך למשהו אחר – לא קשור לסיפור הקודם.

משה גפני: אני גרתי בתל אביב, והיה שם ציבור חרדי גדול, ולמדתי בבית ספר במרכז תל אביב, חרדי, של החינוך העצמאי.

גאלב מג'אדלה: איפה זה?

משה גפני: ברחוב המליץ – אתה מכיר את תל אביב?

משה גפני: מרכז תל אביב, בין דיזינגוף לאלנבי, קרוב לדיזינגוף סנטר.

משה גפני: בית ספר חרדי, מלא, מאוכלס.

גאלב מג'אדלה: איפה שבית הכנסת הגדול.

משה גפני: לא.

משה גפני: בית הכנסת הגדול זה ברחוב אלנבי לכיוון דרום.

משה גפני: אני מדבר על מרכז תל אביב.

משה גפני: שמה למדתי.

משה גפני: בית הספר היה מלא.

משה גפני: וככל שהציבור החרדי עזב את האזור, בית הספר נסגר והעירייה לקחה את הבניין.

משה גפני: לא היה דיון.

משה גפני: אף אחד לא צייץ מהציבור החרדי ואמר: רק רגע, נשארו שם עוד שני זקנים.

משה גפני: אף אחד לא אמר את זה.

משה גפני: עיריית תל אביב, ברגע שהציבור החרדי עזב – לצערי הרב, אגב.

משה גפני: הציבור החרדי ייתן את הדין על זה שהוא עזב את תל אביב, אבל זה סיפור בפני עצמו – בית הספר נסגר.

משה גפני: אף אחד לא בא ואמר משהו.

משה גפני: לא מנהל מנהלים קהילתיים, לא האחראי על המתנ"סים ולא סיפורי מעשיות.

משה גפני: לקחו את הבניין.

משה גפני: נגמר הסיפור.

גאלב מג'אדלה: מה לעשות?

גאלב מג'אדלה: אבל לא היה שם מישהו - - -

משה גפני: לא, אבל היו זקנים שם, שנשארו מצפון אפריקה.

גאלב מג'אדלה: לא היה שם מישהו כמו בניזרי שידאג להם.

משה גפני: לא, אבל נשארו שם עוד אנשים מצפון אפריקה.

משה גפני: עד היום הם עוד חיים שם, והנכדים שלהם למדו בבית הספר.

משה גפני: אז זו דרכו של עולם.

משה גפני: ציבור מתחלף, אנחנו במדינה דמוקרטית, ברגע שהציבור מתחלף, הכל בסדר.

משה גפני: אני, לפני ארבע שנים, חטפתי פליק.

משה גפני: בגלל שאותי חינכו כל הזמן – אמרו לי שאני חרדי פרימיטיבי.

משה גפני: אני לא מבין בכלל בדמוקרטיה.

משה גפני: ככה אמרו לי.

משה גפני: ואני חשבתי: באמת צודקים, צריך דמוקרטיה, בגלל שגם הגמרא אומרת שצריך דמוקרטיה: "אין נאמנים פרנס על הציבור - - -" – הגמרא אומרת במסכת ברכות – "אלא אם כן נמלכים בציבור תחילה".

משה גפני: אז צריך בחירות.

משה גפני: ואז שאלתי – נדמה לי את מר צ'רניחובסקי או את ראש העיר, או את מנכ"ל העירייה, אז היה, נדמה לי, רענן דינור – למה לא עושים בחירות ברמות.

משה גפני: יש שם ציבור – חלק כזה וחלק כזה.

משה גפני: ואני לא עושה הבחנה.

משה גפני: לא חרדים ולא דתיים-לאומיים ולא חילונים ולא מזרחים ולא אשכנזים ולא ערבים ולא יהודים.

משה גפני: יש דמוקרטיה, ככה לימדו אותי.

משה גפני: כשאני באתי לכנסת, זה מה שאמרו לי – לא ידעתי את זה קודם.

משה גפני: אמרו לי: דמוקרטיה.

משה גפני: אז אמרתי: בסדר.

משה גפני: אז שיהיו בחירות.

משה גפני: ומר צ'רניחובסקי לא נתן שיעשו בחירות.

גאלב מג'אדלה: אז.

משה גפני: אז.

משה גפני: לא עוד, אלא שהוא אמר גם עכשיו – לא רק הוא, כל העירייה.

משה גפני: אולמרט התנגד, רענן דינור התנגד, כולם התנגדו.

משה גפני: למה?

משה גפני: בגלל שהחתול שאילפו אותו לעשות דמוקרטיה, ראה פתאום את החרדי העכבר.

משה גפני: אין דמוקרטיה, אין שום דבר.

משה גפני: יש ציבור, אבל מה עושים – וגם עכשיו הם מציעים את זה.

משה גפני: והרב בניזרי, אתה לא מבין למה הם מתכוונים – ההבדל בין ה-21 מתנ"סים ל-29 ול-15 הוא נורא פשוט.

שמעון שמסיאן: אצל החרדים מצמצמים.

משה גפני: לא.

משה גפני: מה שקורה, הוא אומר: תשמע, נכון, בבחירות, ככל הנראה, החרדים יזכו ברמות.

משה גפני: אבל אז נעשה שני מתנ"סים.

משה גפני: אחד כזה ואחד כזה.

משה גפני: לא יכול להיות מצב שבו החרדים יזכו ברוב בבחירות דמוקרטיות והם ינהלו גם את המתנ"ס החילוני.

משה גפני: אין מציאות כזאת.

משה גפני: החרדים הם פרימיטיביים, הם לא מסוגלים לנהל את החילונים.

גאלב מג'אדלה: זה אתה אומר.

משה גפני: אני אומר.

גאלב מג'אדלה: לא צ'רניחובסקי.

משה גפני: רק אני.

משה גפני: ותבדוק אם אני אומר דבר לא נכון.

משה גפני: מה הוויכוח על ה-15 מתנ"סים וה-21 מתנ"סים וה-29 מתנ"סים?

משה גפני: נורא פשוט: הם אומרים על אלה, הזקנים מצפון אפריקה, בשמואל הנביא – הם פשוט אומרים: נראה איך עושים את הבחירות – בשמואל הנביא ברור לגמרי שהחרדים זוכים.

משה גפני: אלא שלשמואל הנביא נחבר עוד שתי שכונות, שביחד עם שתי השכונות האלה אין רוב חרדי.

צביקה צ'רניחובסקי: מה אתה מדבר?

משה גפני: מה שאני רוצה.

צביקה צ'רניחובסקי: אנחנו מדברים על הבוכרים ועל סנהדריה, כולם חרדים.

צביקה צ'רניחובסקי: הבעיה היא שחלק אשכנזים וחלק ספרדים.

צביקה צ'רניחובסקי: זאת הבעיה.

משה גפני: מר צ'רניחובסקי - - -

שמעון שמסיאן: לצמצם את החרדים לאותו מבנה.

משה גפני: אני יכול לקבל הגנה, אדוני היושב ראש?

צביקה צ'רניחובסקי: מצרפים חרדים לחרדים.

קריאה: תנו לו לדבר.

גאלב מג'אדלה: אני מצפה - - -

צביקה צ'רניחובסקי: אני מתנצל שקטעתי אותך, חבר הכנסת גפני, אני מתנצל.

משה גפני: לא, זה גם לא בסדר.

משה גפני: בגלל שלי מותר להגיד שקרים בגלל שיש לי חסינות, ולך אסור.

משה גפני: לכן הייתי מצפה שתאמר את כל האמת.

צביקה צ'רניחובסקי: אני מתנצל.

משה גפני: מאה אחוז.

משה גפני: ואל תתפרץ לדבריי.

משה גפני: אני, אדוני היושב ראש - - -

גאלב מג'אדלה: אני מצפה ממר צ'רניחובסקי להקשיב – הוא אומר את דעתו.

גאלב מג'אדלה: משה גפני: נכון, אני אומר רק את דעתי.

גאלב מג'אדלה: לא שום דעה של אף אחד אחר.

גאלב מג'אדלה: אני אומר רק את דעתי: הוויכוח על המציאות הזאת - - -

גאלב מג'אדלה: אתה רוצה שהחרדים גם ינהלו מתנ"ס של לא חרדים?

משה גפני: מה השאלה?

משה גפני: לא הבנתי.

משה גפני: אני נראה לך - - -

גאלב מג'אדלה: כמו שאתה רוצה, לגיטימית, שחילונים לא ינהלו מתנ"ס של חרדים, אתה רוצה שחרדים - - -

משה גפני: אני לא רוצה, אני בחיים לא אמרתי דבר כזה.

משה גפני: אני למשל אומר, שיושב ראש ועדת הפנים של הכנסת, שמנהל את כל העניינים של כל האזרחים, יכול להיות ערבי, יכול להיות יהודי, יכול להיות חרדי, יכול להיות חילוני – יכול להיות כל דבר.

משה גפני: יכול להיות שמאל, יכול להיות ימין.

משה גפני: כך במתנ"ס.

גאלב מג'אדלה: אבל זה לא ככה.

משה גפני: ככה צריך להיות.

גאלב מג'אדלה: לא, אבל זה לא מתנ"ס ככה.

גאלב מג'אדלה: המתנ"ס הוא בשכונה חרדית, מן הראוי שהמנהיגות - - -

שלמה בניזרי: לא.

שלמה בניזרי: אנחנו לא מסכימים אתך.

שרה מרום שלו: אתה לא צודק.

שלמה בניזרי: אנחנו ממליצים שההנהלה והניהול ייעשו ברוח של התורה.

משה גפני: הכל בסדר.

גאלב מג'אדלה: אני בתורה קצת חלש.

משה גפני: לא, לא חשוב.

משה גפני: לא נורא.

משה גפני: אני רוצה שיהיו בחירות אמיתיות.

שלמה בניזרי: זה כן.

משה גפני: זה הכל, זה מה שאני מבקש.

גאלב מג'אדלה: זה שצריכות להיות בחירות אמיתיות – אין ספק.

משה גפני: על זה אני מדבר.

גאלב מג'אדלה: אבל אני שואל את אדוני:

גאלב מג'אדלה: אני חושב שבשכונה חרדית צריך להיות הוועד המנהל של המתנ"ס ציבור חרדי.

משה גפני: כן, אם הציבור יבחר בו.

משה גפני: אם הציבור החרדי ירצה הנהלה חילונית, שיבחר הנהלה חילונית.

משה גפני: אם הוא ירצה הנהלה חרדית, שיבחר.

גאלב מג'אדלה: אין סיכוי כזה.

משה גפני: כן, אז מה?

שלמה בניזרי: אתה לא מצפה שמתנחלים ינהלו שכונה בצור באחר.

משה גפני: לא, אבל מטבע הדברים זה לא יקרה.

משה גפני: אני מדבר על דמוקרטיה.

משה גפני: אני מדבר על זה שהציבור יבחר את הנציגים שלו.

גאלב מג'אדלה: בסדר, בסדר.

גאלב מג'אדלה: בשכונה חילונית, אדוני מצפה שתהיה הנהלת מתנ"ס חרדית?

משה גפני: אם הציבור החילוני יבחר בהנהלה חרדית – בשמחה רבה.

משה גפני: למה לא?

שלמה בניזרי: מה שאנחנו רוצים להגיד זה שאם הרוב של הציבור הוא ציבור חרדי – כן.

גאלב מג'אדלה: אבל המועמדים הם מהציבור עצמו.

משה גפני: מצוין.

גאלב מג'אדלה: ויש שם חרדים, ויש שם אחרים.

שלמה בניזרי: אז רק תעשה את הבחירות למנהלת.

שלמה בניזרי: המנהלת תקבע.

משה גפני: אדוני היושב ראש, מה שאני מתכוון אליו הוא דבר נורא פשוט: כשיש שכונה שיש בה מתנ"ס, שהתנהל שם כל השנים, וצריך לעשות בחירות למנהל הקהילתי, הציבור יחליט מי ההנהלה שלו.

משה גפני: אם יתברר שיש שכונה שבה 80% הם חרדים ו-20% אינם חרדים, אני מצפה שההנהלה שתיבחר – ולא משנה מהי – תדאג לכל המאה אחוז.

גאלב מג'אדלה: בוודאי.

משה גפני: זה מה שאני מצפה.

משה גפני: עכשיו, אני רוצה להגיד לך עוד דבר, ובזה אני מסיים.

משה גפני: אגב, אני רוצה לרשום את זה לפרוטוקול – אתה יכול לדחות את מה שאני אומר – אבל זאת עמדתו של ראש העיר.

משה גפני: ככה הוא אמר לי.

שלמה בניזרי: מה הוא אמר?

משה גפני: שהוא בעד בחירות.

גאלב מג'אדלה: שיבוא לכאן ויגיד.

משה גפני: מאה אחוז.

משה גפני: בסדר.

משה גפני: אני חוזר בי.

משה גפני: אני רק אמרתי – גם זה עניין אותי.

משה גפני: אני בכל אופן - - -

שמואל ישרים: הוא לא רוצה כלום.

שמואל ישרים: ארבע שנים, והוא לא רוצה כלום.

משה גפני: בסדר.

משה גפני: אמר יושב ראש הוועדה: ראש העיר לא פה.

משה גפני: בסדר.

משה גפני: אני רק אמרתי.

משה גפני: עניין אותי לדעת.

משה גפני: בכל אופן עמדתו של ראש העיר חשובה.

משה גפני: אני רוצה לסיים בדבר אחד: אני אוהב את החלק הזה שאומרים שיש מחלוקת בין החרדים.

משה גפני: אז אני מרגיש מצוין.

גאלב מג'אדלה: אבל מה רע בזה?

גאלב מג'אדלה: זאת חברה דמוקרטית.

משה גפני: אני אמרתי שרע?

משה גפני: נכון - - -

גאלב מג'אדלה: גם בעל ואישה יש ביניהם מחלוקת.

משה גפני: כן, אבל תאפשר לי – אני מאד מרגיש טוב.

משה גפני: אמר אהוד אולמרט, ראש הממשלה, בראיונות בחגים לעיתונות החרדית, למה יהדות התורה לא נכנסת לקואליציה.

משה גפני: בגלל שיש מחלוקות בתוך יהדות התורה, בציבור החרדי יש מחלוקות.

משה גפני: אני מאד אוהב את האמירה הזאת, בגלל שזאת אמירה מאד מלומדת ומאד משכילה.

משה גפני: ברגע שהוא אמר את זה, התרחקנו מאה קילומטר מהקואליציה.

משה גפני: למה?

גאלב מג'אדלה: זה גם כן שייך לבחירות למתנ"סים?

משה גפני: כן, כן.

משה גפני: למה?

משה גפני: מכיוון שאותם אנשים, אותה סיעה – הסיעה לא התחלפה.

משה גפני: אותם אנשים, אותו ליצמן, אותו רביץ, אותו פרוש, אותו גפני – אותם אנשים היו לפני זה, כשעשינו קואליציה בשבוע-שבוע וחצי עם שרון.

משה גפני: אותן מחלוקות היו, עוד יותר גרועות.

משה גפני: ועם אולמרט – לא הצלחנו לפשר על המחלוקות.

משה גפני: נאמר פה קודם שיש מחלוקות בתוך הציבור החרדי.

משה גפני: תאמין לי, יש מחלוקות בתוך הציבור החילוני.

משה גפני: פה ושם.

משה גפני: לא תמיד.

משה גפני: במפלגת העבודה, למשל, יש – לא באופן דרמטי, אבל יש.

שרה מרום שלו: לא.

משה גפני: אין, נכון?

שרה מרום שלו: ועוד איך באופן דרמטי.

משה גפני: אה.

משה גפני: ועוד איך באופן דרמטי.

משה גפני: אני לא כל כך קורא עיתונים, אבל – יש.

משה גפני: אתה יודע מה?

משה גפני: גם בין הפקידות הבכירה בעיריית ירושלים יש מחלוקות.

משה גפני: יש.

משה גפני: לא דרמטי כמו בציבור החרדי.

משה גפני: בציבור החרדי – חבל.

משה גפני: זה כמו שבט זולו.

משה גפני: שמה המחלוקות זה עד לשמיים.

משה גפני: אני אומר לך: הציבור החרדי – מי שחשב שהוא מייצר מתוכו מלאכים, פשוט טועה.

משה גפני: כולם בשר ודם.

משה גפני: יש מחלוקות כמו בכל מקום, יש דיונים כמו בכל מקום.

משה גפני: מה עושה מי שלא רוצה למצוא פתרון?

משה גפני: במקום להאשים את עצמו, הוא אומר: יש מחלוקות בציבור החרדי.

משה גפני: ואז מתחילים לדון: באמת, זה ספרדים ואשכנזים וחסידים וליטאים – וזה מתחיל להיות, אתה יודע, גם מעניין, אז בכלל סוטים מהנושא לכיוון אחר לגמרי.

משה גפני: זה מה שעשה אולמרט.

משה גפני: - -

גאלב מג'אדלה: תודה רבה.

משה גפני: במקום להגיד שהוא שלומיאל, שהוא לא מסוגל לנהל ממשלה, לא יודע לעשות קואליציה, כל המפלגות שנכנסו אתו לקואליציה הן מפלגות שבסך הכל היו נכנסות, אתו או בלעדיו.

משה גפני: ואז הוא אומר: יש מחלוקות.

משה גפני: אותו דבר נאמר בעיריית ירושלים: יש מחלוקות.

משה גפני: אין מחלוקות בציבור החרדי.

משה גפני: אנחנו – אני, על כל פנים – דורש: בחירות עכשיו.

משה גפני: ובחירות כמו שהמתנ"סים התנהלו עד היום.

משה גפני: יש ברמות מתנ"ס?

משה גפני: ניהל אותו מוטי וינטר?

משה גפני: את אותו מתנ"ס תעשה עליו בחירות.

משה גפני: כמו שמוטי וינטר ניהל אותו, יכול גם הרב בניזרי לנהל אותו, או אני – אני לא.

משה גפני: אני לא מסוגל.

משה גפני: אני סתם אגיד כל הזמן דברי ליצנות.

משה גפני: אבל הרב בניזרי יכול לנהל אותו כמו מוטי וינטר.

גאלב מג'אדלה: תודה רבה.

גאלב מג'אדלה: אז אתה בעד בחירות, למרות המחלוקות בציבור החרדי.

משה גפני: אני בעד בחירות.

משה גפני: והמחלוקות הן מאד גדולות.

משה גפני: לא כמו מפלגת העבודה או כמו קדימה.

משה גפני: הציבור החרדי – חבל על הזמן.

משה גפני: שם המחלוקות זה ממש – אי אפשר לנהל שום דבר.

משה גפני: החינוך קרס בציבור החרדי, הישיבות קרסו, הכל קרס בגלל שיש מחלוקות – אני מבקש שתתקבל החלטה היום – אני מבקש.

משה גפני: אתה היושב ראש, אתה יכול להחליט – שתהיינה בחירות באופן מיידי.

משה גפני: שלא יספרו סיפורי מעשיות שצריך תוכניות וכסף.

משה גפני: לא צריך שום תוכניות ושום כסף.

שמעון שמסיאן: לפי התוכנית הקיימת.

משה גפני: יש מתנ"סים – שמה לעשות את הבחירות.

משה גפני: שלא ימציאו עכשיו, בגלל שהגיע העכבר החרדי – אין דמוקרטיה.

גאלב מג'אדלה: מר צביקה יעקובסון.

גאלב מג'אדלה: בקצרה, בבקשה.

צביקה יעקובסון: כן.

צביקה יעקובסון: תודה.

צביקה יעקובסון: בקצרה.

צביקה יעקובסון: אני מדבר גם כמנהל סיעת ש"ס וגם כתושב גבעת שאול – אז אולי מגיע לי זמן כפול.

גאלב מג'אדלה: חלק מהזמן שלך לקח גפני.

צביקה יעקובסון: אני מלווה את הנושא של המתנ"סים כבר הרבה הרבה שנים.

צביקה יעקובסון: כשחבר הכנסת גפני היה יושב ראש ועדת הפנים כבר היה דיון על המתנ"סים, וכבר אז הוא הבטיח, יחד עם חברי הוועדה, שתוך שלושה שבועות הוועדה תקבל עדכונים.

צביקה יעקובסון: עברו ארבע או חמש שנים.

צביקה יעקובסון: גם לפני שנה היה פה דיון.

צביקה יעקובסון: הבעיה היא בתפיסה.

צביקה יעקובסון: יש איזה תפיסה בחברה למתנ"סים שהם הפטרונים.

צביקה יעקובסון: - - -

משה גפני: אגב, הוא צודק שיש מחלוקות בציבור החרדי.

משה גפני: מנהל סיעת ש"ס מצא את האשם.

משה גפני: יושב ראש ועדת הפנים הקודם.

צביקה יעקובסון: חס ושלום.

משה גפני: היה צפוי, גם.

צביקה יעקובסון: על כל פנים – אני רוצה להראות את החברה למתנ"סים - - -

גאלב מג'אדלה: הבטחת שלושה שבועות ולא עשית.

משה גפני: נכון.

משה גפני: לא טדי קולק אשם, לא אולמרט אשם, לא צ'רניחובסקי אשם.

משה גפני: גפני אשם.

צביקה יעקובסון: לא.

צביקה יעקובסון: אני אגיד לכם – אל"ף, לא אכפת לי.

צביקה יעקובסון: אם אתה אומר שאתה אשם - - -

משה גפני: אני אשם.

משה גפני: כן.

צביקה יעקובסון: אבל התכוונתי לומר שהחברה למתנ"סים הבטיחה אז, תוך שלושה שבועות, תשובות, ולא נתנה אותן.

משה גפני: אתה באת מאוחר, זה נאמר כבר קודם.

צביקה יעקובסון: לפני שנה היא הבטיחה כך וכך תשובות ולא נתנה אותן.

משה גפני: גם שמחיוב הבטיח פה.

צביקה יעקובסון: תן לי לדבר.

צביקה יעקובסון: רבותיי, הבעיה היא שהחברה למתנ"סים מסתכלת – בעיקר בשכונות שיש חרדים.

צביקה יעקובסון: הם נותנים, הם עושים, הם ילמדו אותנו, הם יגידו לנו איך לעשות, והם שוכחים שהמתנ"ס הוקם בשבילנו, למענינו ועל ידינו.

צביקה יעקובסון: בכל שכונה ושכונה.

צביקה יעקובסון: אני אעבור בשניות: רמות.

צביקה יעקובסון: אם הבנתי את מה שצביקה אמר, אז הולכים ברמות לעשות שני מתנ"סים.

צביקה יעקובסון: לחילונים ולחרדים.

צביקה יעקובסון: עכשיו תקשיבו – ואני בעיקר מדבר אל יושב ראש הוועדה, כי אני רואה כמה הוא רוצה ללמוד את הנושא ואין לי פה – אני מאמין שרק אתה תעשה פה סדר.

צביקה יעקובסון: לא רואה מישהו אחר.

צביקה יעקובסון: ברמות היה מנהל חילוני.

צביקה יעקובסון: צעקו החרדים: אנחנו רוב.

צביקה יעקובסון: אמרו להם: אל תבלבלו את המוח, אתם לא רוב.

צביקה יעקובסון: אמרו: בסדר.

צביקה יעקובסון: אנחנו מיעוט?

צביקה יעקובסון: תנו לנו שירותים כמו למיעוט.

צביקה יעקובסון: 30%?

גאלב מג'אדלה: זה נקרא בשפה דמוקרטית: אבטחת ייצוג.

צביקה יעקובסון: לא, לאו דווקא ייצוג בהנהלה.

צביקה יעקובסון: 3% בשירותים.

צביקה יעקובסון: יש מסיבות – כלום.

צביקה יעקובסון: לא רק שלא נתנו להם כלום, אלא שהמתנ"ס גם עתר, לפעמים, לעיריית ירושלים, נגד התושבים.

צביקה יעקובסון: נגיד, עיריית ירושלים החליטה לתת מבנה חינוך לחרדים?

צביקה יעקובסון: המתנ"ס, שאמור לייצג את החרדים, עתר לעירייה נגד החרדים.

צביקה יעקובסון: עתר נגד העירייה, למה נתנו לחרדים.

צביקה יעקובסון: עולם הפוך.

צביקה יעקובסון: המתנ"ס, שאמור לשרת את החרדים.

צביקה יעקובסון: עבר זמן, התחילו פה דיונים, ובעיתונות, הם קלטו ברמות שהרוב פה מתחיל לתסוס, עכשיו מה הם מציעים?

צביקה יעקובסון: לא שיהיו בחירות והחרדים ינהלו ויהיו הוגנים לחילונים שנשארו – הרי החרדים באמת יהיו הוגנים.

צביקה יעקובסון: מה שמגיע, האחוז שמגיע לפי החילונים שיש, יתנו – מה הם מציעים?

צביקה יעקובסון: שני מתנ"סים.

צביקה יעקובסון: מה שהחרדים התחננו לו, לשני מתנ"סים, כל השנים.

צביקה יעקובסון: הם אומרים: אין דבר כזה.

גאלב מג'אדלה: אז קלעו לדעתכם.

גאלב מג'אדלה: קלעו לדעת חכמים.

צביקה יעקובסון: אני אומר:

צביקה יעקובסון: אני רוצה להראות את הצביעות, את העוולה.

גאלב מג'אדלה: אתם עקביים בעמדה שלכם.

צביקה יעקובסון: שנייה.

צביקה יעקובסון: מה שהחרדים התחננו אליו אז, לשני מתנ"סים, אמרה להם הנהלת המתנ"סים: אין דבר כזה.

צביקה יעקובסון: יש דמוקרטיה, יש בחירות, החילונים זכו בבחירות, הם מנהלים, נקודה.

צביקה יעקובסון: היום, כשהם רואים שהחרדים הם רוב, הם הופכים את פיהם: שני מתנ"סים.

גאלב מג'אדלה: יעקובסון, מה קרה?

גאלב מג'אדלה: זה מה שרצית - -

משה גפני: אני לא רציתי.

גאלב מג'אדלה: חמור לא משנה את דעתו.

גאלב מג'אדלה: שינו את דעתם - - -

צביקה יעקובסון: לא.

צביקה יעקובסון: שינו את דעתם כי השתנתה הדמוגרפיה.

צביקה יעקובסון: מה קרה לדמוקרטיה?

גאלב מג'אדלה: לקח להם זמן.

גאלב מג'אדלה: לקח להם זמן.

משה גפני: אדוני היושב ראש, עם כל הכבוד, זה אולי צביקה רצה.

משה גפני: אני לא רציתי.

משה גפני: אני ביקשתי בחירות.

צביקה יעקובסון: לא נכון.

צביקה יעקובסון: אתה הסכמתי שני מתנ"סים ברמות ואני לא הסכמתי.

משה גפני: לא הסכמתי שום דבר.

משה גפני: אני – רק בחירות.

צביקה יעקובסון: אני לא הסכמתי גם אז.

צביקה יעקובסון: אמרתי: זה לא צודק.

משה גפני: הוא מייצג את סיעת ש"ס, לא את עמדת יהדות התורה.

גאלב מג'אדלה: סיכמנו את העניין הזה.

צביקה יעקובסון: ברמות, הדרישה שלנו היא חד משמעית: מה שהיה הוא שיהיה.

צביקה יעקובסון: אם דמוקרטיה – דמוקרטיה, אם בחירות – בחירות, וההנהלה, זאת שתיבחר, תדאג לכל התושבים.

צביקה יעקובסון: לא כמו שהיה עד היום.

צביקה יעקובסון: שמואל הנביא.

צביקה יעקובסון: האבסורד זועק לשמיים, העוול זועק לשמיים.

צביקה יעקובסון: שכונה שהיא אולי 99% חרדית – איפה נשמע כדבר הזה?

צביקה יעקובסון: מה בכלל מתדיינים אתם ומתווכחים.

צביקה יעקובסון: מה, זה שלהם, המתנ"ס?

צביקה יעקובסון: הכסף הציבורי שלהם?

צביקה יעקובסון: איזו מן שיטה פסולה לבוא למשא ומתן.

צביקה יעקובסון: עזבו אותה, עזבו את השכונה.

צביקה יעקובסון: תנו לה את מה שהיא רוצה.

צביקה יעקובסון: מה, אתם כופים עליה תכנים שהיא לא רוצה?

צביקה יעקובסון: גבעת שאול עכשיו – אמר מר שרעבי – לפי דעתי מר שרעבי לא היה מעולם בגבעת שאול.

צביקה יעקובסון: לפי דעתי.

שלמה בניזרי: הוא אמר שהיה בשלושה מפגשים עם הרב.

צביקה יעקובסון: תן לי לספר ליושב ראש.

צביקה יעקובסון: יש שכונת גבעת שאול פה, ויש שכונת קריית משה פה.

צביקה יעקובסון: המתנ"ס כרגע נמצא פה, בלב גבעת שאול.

צביקה יעקובסון: משום מה איחדו את שתי השכונות.

צביקה יעקובסון: משום מה.

צביקה יעקובסון: לא יודע למה.

שלמה בניזרי: צריך לזכור שאלה שכונות שונות באופיין.

שלמה בניזרי: זו דתית-לאומית וזו חרדית.

צביקה יעקובסון: שנייה, שנייה.

צביקה יעקובסון: גם קריית משה וגם גבעת שאול אמורים לקבל שירותים פה, במתנ"ס שנמצא בגבעת שאול ברח' נג'ארה.

צביקה יעקובסון: לב גבעת שאול.

גאלב מג'אדלה: לשכונה הזאת אין מתנ"ס?

צביקה יעקובסון: קריית משה?

גאלב מג'אדלה: כן.

צביקה יעקובסון: אם הם ירצו – יהיה.

צביקה יעקובסון: בינתיים, זה המתנ"ס, לשתי השכונות ביחד.

צביקה יעקובסון: מה הבעיה?

צביקה יעקובסון: שתי השכונות – אין אפשרות לחבר ביניהן.

צביקה יעקובסון: הם דתיים-לאומיים, בנים ובנות, תכנים אחרים.

צביקה יעקובסון: עובדה שהחרדים לא דורכים במתנ"ס.

צביקה יעקובסון: לא דורכים את כף רגלם במתנ"ס – אני גר בשכונה – היתה רות יוסף, הממונה על המחוז.

צביקה יעקובסון: הבאתי אותה לסיור לפני חודשיים.

צביקה יעקובסון: עברה ליד המתנ"ס, אמרתי לה: תעשי מבחן.

צביקה יעקובסון: קחי סתם אישה בפתח, תשאלי אותה של מי המתנ"ס.

צביקה יעקובסון: מה אמרה האישה הפשוטה?

צביקה יעקובסון: זה של הדתיים-הלאומיים.

צביקה יעקובסון: אז שאלה אותה רות יוסף: והחרדים איפה?

צביקה יעקובסון: אמרה לה: החרדים אין.

צביקה יעקובסון: ככה אמרה סתם אישה שנכנסת למתנ"ס.

צביקה יעקובסון: אין לחרדים.

צביקה יעקובסון: ראו בעירייה שהולכת תסיסה, זעקה, ועדת הפנים וכותרות בעיתונים, מה הם מציעים עכשיו?

צביקה יעקובסון: לחרדים מחפשים מתנ"ס קטן בלב גבעת שאול.

צביקה יעקובסון: ריבון העולמים.

צביקה יעקובסון: לקריית משה תחפשו מבנה קטן בקריית משה.

צביקה יעקובסון: איזה עולם הפוך?

צביקה יעקובסון: הבניין הוא פה, בלב שכונה חרדית.

צביקה יעקובסון: אז לא.

צביקה יעקובסון: הם מודים עכשיו שהחרדים לא דורכים שם, אז הם ישאירו את זה לתושבי קריית משה ולחרדים מחפשים מחסן.

צביקה יעקובסון: ריבון העולמים.

צביקה יעקובסון: לנו יש דעה למה זה קורה, אבל הדרישה שלנו היא חד משמעית: את אותו מחסן שאתם מחפשים לחרדים, תחפשו לקריית משה בקריית משה, ותשאירו את המבנה הזה כולו לחרדים.

גאלב מג'אדלה: זה נכון, מר שרעבי, מה שהוא אומר, מר יעקובסון?

יוסי שרעבי: המבנה ברחוב נג'ארה שמר יעקובסון מדבר עליו, יש לו קומה תחתונה.

יוסי שרעבי: הצענו לפצל את שתי הקומות.

יוסי שרעבי: קומה תחתונה לתת לפעילות הציבור החרדי.

יוסי שרעבי: אבל מה?

יוסי שרעבי: אמרנו – זה מה שאמרנו לרב – בקומה התחתונה, בימים שבהם אין פעילות לציבור החרדי, נעשה פעילות לציבורים אחרים.

יוסי שרעבי: אמר כבוד הרב: תראו, רבותיי, המקום שבו נסגור – הוא אך ורק לציבור החרדי.

יוסי שרעבי: גם בימים שאין פעילות והמקום שומם וריק, אני מבקש לא להכניס בו שום פעילות.

יוסי שרעבי: זה מצב בלתי סביר, זה לא הגיוני.

יוסי שרעבי: המתנ"סים עובדים בשיטת המיטה החמה.

יוסי שרעבי: זה המתכון, ככה זה עובד.

יוסי שרעבי: ניצול המקום בצורה מקסימלית.

יוסי שרעבי: ככה זה עובד.

יוסי שרעבי: הוא לא קיבל את התיזה הזאת, הוא לא הסכים לזה.

יוסי שרעבי: הוא ביקש מקום שהוא רק עבורו.

יוסי שרעבי: לכן מצאנו חלופה אחרת.

צביקה יעקובסון: למה לא את זה?

צביקה יעקובסון: למה לא את המתנ"ס הזה?

יוסי שרעבי: משום שהמקום הזה נותן שירותים לציבור החילוני - - -

צביקה יעקובסון: אז תנו להם שם.

יוסי שרעבי: מה שאתה אומר זה - - -

גאלב מג'אדלה: אבל מה עדיף?

גאלב מג'אדלה: לתת לציבור הדתי-הלאומי בשכונה שלו מתנ"ס.

יוסי שרעבי: אבל המקום הזה משרת גם את הציבור הדתי-לאומי.

צביקה יעקובסון: רק את הדתי-לאומי.

יוסי שרעבי: אין לנו ברגע זה.

צביקה צ'רניחובסקי: אין זמינות של מבנים.

גאלב מג'אדלה: מר שרעבי, במקום להביא את הציבור למתנ"ס, להביא את המתנ"ס לציבור.

גאלב מג'אדלה: נביא מתנ"ס לציבור הדתי-הלאומי בשכונה שלו, ומתנ"ס לציבור החרדי בשכונה שלו.

גאלב מג'אדלה: כמה תושבים יש בשכונה הדתית-לאומית?

יוסי שרעבי: האזור הזה כולו אזור קטן.

יוסי שרעבי: יש בו, אני מעריך, כ-10,000 תושבים.

גאלב מג'אדלה: בשתיהן?

יוסי שרעבי: כן.

יוסי שרעבי: זה אזור קטן.

צביקה צ'רניחובסקי: יש גם תוספת בניה של ציבור דתי-לאומי.

צביקה יעקובסון: וגם של חרדי.

גאלב מג'אדלה: תודה רבה.

גאלב מג'אדלה: מר צ'רניחובסקי, רצית להגיד משהו.

צביקה צ'רניחובסקי: אני לא אכנס לפרטים.

צביקה צ'רניחובסקי: אני אל"ף, מוחה, במפורש, על הדימוי שניסה להדביק - - -

גאלב מג'אדלה: בלי אנלוגיות, בלי קונוטציות.

צביקה צ'רניחובסקי: בלי אנלוגיות, אני חושב שהוא רואה צל הרים.

צביקה צ'רניחובסקי: אנחנו לא הקמנו את מנח"י החרדי ולא הקמנו את - - - לחרדים.

צביקה צ'רניחובסקי: הדמוגרפיה והגיאוגרפיה בירושלים הן די חופפות.

צביקה צ'רניחובסקי: אין כאן סוד, וכולנו יודעים.

צביקה צ'רניחובסקי: הציבור הערבי יש לו דמוגרפיה וגיאוגרפיה, לציבור החרדי ברוב המקרים והשכונות המעורבות – יש לנו שכונות תפר.

גאלב מג'אדלה: אז מה עם העכבר?

צביקה צ'רניחובסקי: העכבר – נוח לו היה להביא את הדוגמה, וכמובן – אמרתי שאני מוחה.

צביקה צ'רניחובסקי: אני מתחרט שלא הבאתי לפה קבוצת מנהלים חרדיים שלנו, שעובדים ברכס שלמה, בהר-נוף, בבוכרים-בית ישראל, ברוממה – זה משהו משולב.

צביקה צ'רניחובסקי: לא משנה – היו שומעים, א-פרופו התחושות הפראנואידיות של חלק מהחברים.

צביקה צ'רניחובסקי: עברנו את התקופה הזאת.

צביקה צ'רניחובסקי: אני גם שמח לומר שהציבור החרדי למד לצרוך את מערכת השירותים של המתנ"סים.

צביקה צ'רניחובסקי: פעם הם היו בחרם.

צביקה צ'רניחובסקי: יש לנו רבנים שעוזרים לנו – הרב גאנץ ברוממה, ואני עכשיו ברכס שלמה – שם כן יש לנו קצת בעיות.

שלמה בניזרי: בגלל שיש היום פתיחות.

צביקה צ'רניחובסקי: אני יודע.

צביקה צ'רניחובסקי: עוד משפט אחד, הרב בניזרי.

צביקה צ'רניחובסקי: זה כל כך בתפיסת העולם שלנו, וגם אנחנו בני אדם ועושים טעויות.

צביקה צ'רניחובסקי: מילה אחרונה – אני חושב שצודק הרב גפני, שהתחיל טוב וקלקל בהמשך.

משה גפני: כמו תמיד.

צביקה צ'רניחובסקי: שראש העיר אכן – וכל ראשי הערים, ואני אצטט אחד מהם, שהיום הוא גם ראש הממשלה – מגלים את הרגישות כי הם ראש העיר של כולם.

קריאות: - -

צביקה צ'רניחובסקי: אמר לי אחד מראשי הערים, ויצא לי הכבוד, כמנהל מתנ"ס ברמות, לעמוד עם טדי קולק ואחר כך עם אולמרט בהמשך - - -

משה גפני: רק קריאת ביניים.

משה גפני: אם היה הסיפור של המתנ"ס בשמואל הנביא הפוך, כלומר: היו 99% חילוניים וההנהלה היתה חרדית, עולה בדעתך שמהדורת החדשות בכל ערוצי הטלוויזיה לא היתה נפתחת עם השתלטות חרדית על שכונה?

משה גפני: אני פראנואיד.

משה גפני: אני פשוט נולדתי כזה.

צביקה צ'רניחובסקי: אני חושב שאתה רואה צל הרים כהרים.

משה גפני: אני מהחברה להגנת הטבע, רואה צל הרים כהרים.

שלמה בניזרי: התחלת טוב וקלקלת.

שלמה בניזרי: למה?

שלמה בניזרי: כי אמרת שאתה בעד בחירות, ועכשיו אתה אומר שאתה - - -

צביקה צ'רניחובסקי: חד משמעית.

צביקה צ'רניחובסקי: חד משמעית אני בעד בחירות.

משה גפני: אז תעשה בחירות בשמואל הנביא.

צביקה צ'רניחובסקי: אין.

צביקה צ'רניחובסקי: אנחנו עובדים על מתחמים של 40,000 תושב.

צביקה צ'רניחובסקי: ושים לב: אנחנו נצרף רק שכונות חרדיות לשמואל הנביא.

משה גפני: ברמת שלמה - - -

צביקה צ'רניחובסקי: משפט אחד – מנקודת ראות של ראשי ערים – ואני חושב שראש העיר הנוכחי צודק גם כן – בירושלים העיר, לפעמים מה שנראה כבעיה נקודתית, הפתרון שלה נראה נקודתי, אבל הוא לא נקודתי כי הוא מקרין על כל העיר.

צביקה צ'רניחובסקי: לכן מגלים פה רגישות.

גאלב מג'אדלה: תודה רבה.

גאלב מג'אדלה: אדוני רוצה לומר משפט?

שמעון שמסיאן: בקשר מה שהוא רוצה לחבר, את התושבים – זה מעניין.

שמעון שמסיאן: רק את החרדים נראה שרוצים לחבר.

שמעון שמסיאן: יש בירושלים 29 מנהלים קהילתיים.

שמעון שמסיאן: בשטרן יש 528 ילדים, יש להם מתנ"ס.

שמעון שמסיאן: זה 0.5.

שמעון שמסיאן: יש להם כמה מתנ"סים שאפשר.

שמעון שמסיאן: יוצא שלכל החרדים בירושלים, שיש להם 40%-45% מהילדים בירושלים, זה יוצא שיש להם איזה 4% מכל מה שיש.

שמעון שמסיאן: ומה שרוצים לחבר – שמואל הנביא, שיש לה כמעט 2 פסיק משהו אחוז, הם רוצים לחבר לה עוד.

שמעון שמסיאן: בוכרים יש לה 7.4%.

שמעון שמסיאן: עשו ממוצע שכל חילוני יש לו 1.6%, לחרדים יש 4.5% ועוד רוצים לצמצם את החרדים.

גאלב מג'אדלה: תודה רבה.

גאלב מג'אדלה: אדוני רוצה להוסיף?

גאלב מג'אדלה: בקצרה, אדוני.

יעקב יורם שמעוני: כן.

יעקב יורם שמעוני: בקשר למה שדיבר מר צ'רניחובסקי.

יעקב יורם שמעוני: אני גר מאחורי המתנ"ס בשמואל הנביא.

יעקב יורם שמעוני: אני רוצה להגיד שמה שאני רואה כבר עשרים שנה זה ילדים אך ורק מהגבעה הצרפתית, נווה יעקב ופסגת זאב.

יעקב יורם שמעוני: חילוניים.

שמעון שמסיאן: סליחה, אני רוצה לתקן אותו.

שמעון שמסיאן: לפני שלושה חודשים הביאו מחוץ לעיר.

שמעון שמסיאן: מאות, עשרות, הביאו אנשים.

שמעון שמסיאן: מאשקלון הביאו 400 איש.

משה גפני: אתה מפריע לו.

קריאה: כשנפלו קסאמים.

צביקה צ'רניחובסקי: - - מה נעשה?

יעקב יורם שמעוני: אז אני רואה את המתנ"ס יום יום, ואני רואה מי שיש שם – כל האירועים המתנפחים שיש, וכולי, זה רק לחילוניים.

יעקב יורם שמעוני: לא נותנים לחרדים.

יעקב יורם שמעוני: נותנים להם להיכנס – בבקשה, עם בנות ביחד.

שמעון שמסיאן: הם גם לא ירצו להיכנס.

יעקב יורם שמעוני: בטח שהם לא ייכנסו.

יעקב יורם שמעוני: זה הכל תרגיל.

יעקב יורם שמעוני: קח את מר - - - שהוא יושב ראש המתנ"ס, הוא לא גר בשכונה.

יעקב יורם שמעוני: שנים אני מנסה לדבר אתו, כל פעם מושך אותי מכאן ומשם.

יעקב יורם שמעוני: זה דבר שני.

יעקב יורם שמעוני: דבר שלישי: לסנהדריה יש את המתנ"ס שלה, כמובן.

יעקב יורם שמעוני: אז אני חושב שבשמואל הנביא יש לך שכונה גדולה מאד, שהמתנ"ס גם כך לא יוכל להכיל אותה.

יעקב יורם שמעוני: צריכים להוסיף כמה קומות בשביל שמואל הנביא בלבד.

יעקב יורם שמעוני: אז ידידי היקר, אל תחפש לי פה סיפורים.

יעקב יורם שמעוני: אני רוצה להגיד ליושב ראש: כבר היום יש הרבה ילדים משמואל הנביא – מהחרדים – עצורים, עם תיקים פליליים, ואתם אשמים.

יעקב יורם שמעוני: - - -

שלמה בניזרי: נכון.

יעקב יורם שמעוני: זה כמו פנתרים שחורים.

יעקב יורם שמעוני: לא רחוק היום.

יעקב יורם שמעוני: אם לא יהיה מתנ"ס עם שירות לחרדים, יהיו לכם פנתרים שחורים פה בשכונה.

יעקב יורם שמעוני: דבר רביעי – מר שרעבי הודה בדברים שאמר מר צ'רניחובסקי.

יעקב יורם שמעוני: העובדה שהאוכלוסייה בשמואל הנביא, ברובה חרדית, אם לא כולה כמעט.

יוסי שרעבי: - -

יעקב יורם שמעוני: אמרת את זה.

קריאות: - - -

גאלב מג'אדלה: תודה רבה.

גאלב מג'אדלה: אנחנו מסכמים.

גאלב מג'אדלה: קודם כל, אני מבקש מהעירייה וחברת המתנסים לעמוד בלוח הזמנים שאתם מציעים לעריכת הבחירות.

גאלב מג'אדלה: להעביר לנו מסמך מסודר, מוסכם, לגבי לוח הזמנים והיערכותכם לבחירות.

שלמה בניזרי: גם מר צ'רניחובסקי הציע שהוא ישלח מסמך, מהחברה למתנ"סים, שהוא בעד.

גאלב מג'אדלה: כן, כן.

גאלב מג'אדלה: גם את העמדה שלו, במסמך.

גאלב מג'אדלה: דבר שני, אני מציע שתשתמשו בשירותיו של חבר הכנסת בניזרי איפה שיש צורך ואיפה שיש מחלוקות.

צביקה יעקובסון: בגבעת שאול אולי אין צורך.

גאלב מג'אדלה: וחבר הכנסת גפני אישר את זה שיש מחלוקות בציבור החרדי וזה לגיטימי.

משה גפני: נכון.

גאלב מג'אדלה: דבר נוסף, אנחנו ממליצים לכם מאד לשתף את הקהילה.

משה גפני: אגב, בשמואל הנביא אין מחלוקות.

משה גפני: בשמואל הנביא אפשר לעשות מחר בחירות.

גאלב מג'אדלה: אני ממליץ לכם – גם לעירייה, גם לחברה למתנ"סים- תשתפו את הקהילה במחשבה, בפתרונות של הבעיות.

גאלב מג'אדלה: לדעתי, אין תחליף לשיתוף הקהילה, בשום דבר.

גאלב מג'אדלה: נגמרו הימים שמישהו תכנן שם בשבילם.

גאלב מג'אדלה: זה נגמר, זה לא עובד.

גאלב מג'אדלה: לא אצל החרדים, לא אצל הערבים, לא אצל אף אחד.

גאלב מג'אדלה: היתה תקופה שגם חכו, גם דגו, גם בישלו וגם האכילו.

גאלב מג'אדלה: נגמרה התקופה הזאת.

גאלב מג'אדלה: היום לכל אחד יש חכה וכל אחד יודע לדוג.

גאלב מג'אדלה: לנו יש עניין שהקהילה תהיה מאד מעורבת בעשייה החברתית, הקהילתית והחינוך הבלתי פורמלי בשעות אחר הצהרים.

גאלב מג'אדלה: נדמה לי שזה בתפיסה שלכם.

צביקה צ'רניחובסקי: נכון.

גאלב מג'אדלה: וגם כך רוצה העירייה, שהקהילה שלה תהיה מעורבת ושותפה.

יוסי שרעבי: אין ספק.

יוסי שרעבי: זה דגל עירוני בולט.

גאלב מג'אדלה: במקום שהחברים יבואו ויגידו את זה בוועדת הפנים – ראוי שבשולחן כזה תשבו בשכונה עם סופגניה, עם משהו חם, תדברו ביניכם, תאמינו לי, אתם לא צריכים אותנו.

גאלב מג'אדלה: הנושא הזה הוא עכשיו בטיפול מתקדם לפי שמה שהודיעו מר צ'רניחובסקי מהחברה למתנסים ומר שרעבי מהעירייה.

צביקה יעקובסון: אפשר להכניס את גבעת שאול בהחלטה?

צביקה יעקובסון: שממליצים ש - - -

גאלב מג'אדלה: אנחנו לא מדברים על גבעת שאול.

גאלב מג'אדלה: על כולם אנחנו מדברים.

צביקה יעקובסון: לא, אבל פה – הנושא הנקודתי.

צביקה יעקובסון: שהבניין בשכונה החרדית - - -

גאלב מג'אדלה: הבניין הזה – אתם תשבו בשולחן ערוך ביניכם, ותחליטו החלטות נכונות לטובת הקהילה.

צביקה יעקובסון: הם לא שומעים אותנו.

צביקה יעקובסון: אף אחד לא שומע אותנו.

צביקה יעקובסון: אתה התרשמת לחיוב?

צביקה יעקובסון: לא שומעים.

גאלב מג'אדלה: אם לא ישמעו, תחזור אלינו ואנחנו נטפל בזה.

גאלב מג'אדלה: אבל אני חושב שלא מביאים את הקהילה למתנ"ס, מביאים את המתנ"ס לקהילה.

שמעון שמסיאן: אבל כמה זמן, אדוני היושב ראש?

שמעון שמסיאן: כמה זמן זה ייקח?

גאלב מג'אדלה: מחר בבוקר.

שמעון שמסיאן: לא, אבל עד מתי?

שלמה בניזרי: תשאיר את זה לי.

גאלב מג'אדלה: את לוח הזמנים הם ייתנו לנו.

גאלב מג'אדלה: אני רוצה להודות לחבר הכנסת בניזרי שהעלה את הנושא והעסיק את הוועדה בנושא חשוב, והוועדה תהיה קשובה לרחשי לבם של הציבורים השונים, המגוונים, גם אם יש ביניהם מחלוקות – וזה לגיטימי, וזה דמוקרטי וזה חשוב וזה דבר טוב.

משה גפני: שיש מחלוקות?

גאלב מג'אדלה: בוודאי.

משה גפני: אני נגד, אני בעד השלום.

גאלב מג'אדלה: מחלוקות זה לא מנוגד לשלום.

גאלב מג'אדלה: שלום ומחלוקות יכולים ללכת ביחד.

גאלב מג'אדלה: גם אישה ובעל בבית - - -

משה גפני: כתוב אצלנו גם כן: מחלוקת שמאי והלל, סופה להתקיים.

גאלב מג'אדלה: אתה יודע שאצל האשכנזים החילוניים יש אישה במרץ ובעל בליכוד?

משה גפני: אצל האשכנזים החילוניים?

גאלב מג'אדלה: כן, כן.

גאלב מג'אדלה: יש מחלוקות, זה לגיטימי.

צביקה יעקובסון: למה תלך רחוק?

צביקה יעקובסון: יצחקי הוא גם בליכוד וגם בקדימה.

גאלב מג'אדלה: אצלנו, אצל הערבים, בדור הצעיר, יש בעל במפלגת העבודה ויש אישה בתנועה האסלאמית.

משה גפני: את זה אני מכיר.

משה גפני: אבל לגבי מה שאמרת - - -

גאלב מג'אדלה: גם אצל האשכנזים החילוניים כדאי שתכיר.

משה גפני: כן.

משה גפני: אצל החרדים האשכנזים יש הבעל ביהדות התורה והאישה בש"ס.

שלמה בניזרי: להפך.

משה גפני: אתה אל תעזור לי.

משה גפני: אבל לגבי מה שאמרת בהתחלה, שיכולים להיות בעל בליכוד והאישה במרץ - למי התכוונת?

גאלב מג'אדלה: התכוונתי למי שאני מכיר.

גאלב מג'אדלה: תודה רבה.

גאלב מג'אדלה: הישיבה נעולה.